7 Anime Popular Karya Fujio F. Fujiko selain Doraemon

Agak aneh jika anda tidak mengenali nama Fujiko Fujio kan? Nama ini terkenal disebabkan oleh siri manga dan anime popular di seluruh dunia iaitu Doraemon.

Dikeluarkan pada tahun 1973, Doraemon dianggap sebagai salah satu anime yang paling berjaya dalam sejarah. Jadi tak hairanlah robot kucing ini dinobatkan sebagai Duta Anime pada tahun 2008.

Sebenarnya, Fujiko Fujio adalah nama pena bagi pelukis duo dari Jepun, iaitu Hiroshi Fujimoto (Fujiko F. Fujio) dan Motoo Abiko (Fujiko A. Fujio).

Walaupun kedua-duanya menjadi terkenal disebabkan oleh Doraemon, namun masing-masing mempunyai karya individu yang menakjubkan.

Melalui nama "gabungan" Fujiko Fujio, Fujimoto dan Abiko juga menghasilkan karya manga yang baik selain Doraemon. Kerana licin, manga-manga juga dibuat menjadi siri anime yang popular.

Menggunakan gabungan nama Fujiko Fujio, Hiroshi dan Motoo juga menghasilkan manga yang popular selain daripada Doraemon. Kerana mendapat sambutan hangat, manga-manga ini juga dijadikan siri anime.

Anime ini mengisahkan seorang anak berusia 11 tahun bernama Kenichi Mitsuba. Disebabkan oleh sifatnya yang malas, Kenichi sering kali berhadapan dengan pelbagai masalah.

Namun, dia bertemu dengan seorang ninja cilik bernama Hattori Kanzo yang kemudiannya sering membantu Kenichi.

Hattori memiliki seorang adik yang bernama Shinzo dan anjing bernama Shishimaru, yang mana kedua-duanya juga merupakan ninja sama seperti Hattori.

Manga Ninja Hattori-kun dihasilkan oleh Fujiko A. Fujio. Sebagai serial anime, Ninja Hattori-kun ditayang kan pada tahun 1981 hingga tahun 1987 dengan jumlah 705 episod.

Disebabkan populariti yang hebat, studiro Shin-Ei Animation mengeluarkan satu lagi siri ini berjudul Ninja Hattori-kun Returns sejak tahun 2013.

Bukan Ninja Hattori-kun sahaja yang mendapat sambutan hangat, tetapi karya Fujiko Fujio iaitu Perman juga disukai oleh penonton seluruh dunia.

Anime ini mengisahkan Mitsuo Suwa, seorang pelajar sekolah rendah biasa yang mempunyai peluang untuk menjadi seorang juara. Dia mendapat alat-alat ajaib daripada Birdman, adiwira daripada planet yang lain dalam bentuk lencana, helmet dan jubah.

Mitsuo boleh bertukar menjadi seorang adiwira dan membanteras jenayah yang berlaku di bandarnya.

Komik Perman dihasilkan pada tahun 1967 dan 1968 dalam 4 jilid dan diterbitkan dalam majalah Weekly Shounen Sunday. Kemudian, Fujiko F. Fujio meneruskan komik ini sebanyak 3 jilid di antara tahun 1983 hingga 1986 dalam majalah CoroCoro Comics.

Pada tahun 1983, Perman mula ditayangkan di pelbagai negara di seluruh dunia dengan 529 episod.

Protagonis dalam anime fiksyen sains ini, Eiichi Kite atau Kiteretsu adalah sangat mirip dengan Nobita dalam siri Doraemon. Dari segi penampilan, kedua-duanya memakai baju T, seluar pendek dan cermin mata.

Kedua-duanya berusia 10 tahun dan sangat lemah dalam hal sukan. Namun, tak seperti Nobita yang lemah, Kiteretsu yang sering memakai topi bertulis "K" amat pintar apabila melibatkan mesin.

Dia boleh menghasilkanrobot yang sangat canggih bernama Korosuke. Bersama-sama dengan Korosuke, Kiteretsu sering mengembara dan berhadapan dengan pengalaman yang pelbagai.

Kiteretsu Daihyakka mempunyai dua siri manga yang dihasilkan oleh Fujiko F. Fujio. Siri pertama muncul dalam 3 jilid pada tahun 1974 hingga 1977.

Siri kedua, Shin Kiteretsu Daihyakka, mempunyai 6 jilid yang diterbitkan pada tahun 1988 hingga 1994. Studio Gallop juga menjadikannya siri anime pada tahun 1988 hingga 1996 dengan 331 episod.

Fujiko F. Fujio sememangnya mempunyai imaginasi yang tinggi tentang masa depan.

Beberapa karya sering menceritakan tentang perkara-perkara yang futuristik. Salah satunya adalah 21 Emon (Nijuichi Emon).

Manga 21 Emon diterbitkan pada tahun 1968 hingga 1969 sebagai salah satu siri komik dalam majalah Weekly Shounen Sunday.

Dalam manga ini yang berlatar belakangkan tahun 2018, ia memaparkan kisah seorang budak lelaki bernama 21 Emon yang mempunyai impian untuk menjadi juruterbang angkasa dan menjelajahi angkasa lepas.

Walau bagaimanapun, dia mempunyai kewajipan untuk membantu perniagaan hotel milik keluarganya.

Oleh kerana Bumi pada masa itu menjadi sebuah planet yang dikunjungi oleh banyak makhluk dari semua penjuru galaksi, persaingan perniagaan hotel semakin genting dan hotel keluarganya diancam dengan bangkrap.

Dihasilkan oleh studio Shin-Ei Animation, manga animasi ini dicipta pada tahun 1991.

Walaupun ia membawa unsur-unsur fiksyen sains yang sama, namun latar belakang dalam siri anime ini berubah, bukan lagi pada tahun 2018 tetapi antara tahun 2051 hingga 2071.

Berbeza dengan siri-siri dalam senarai ini, anime ini mempunyai protagonis yang merupakan seorang gadis. Mami Sakura, pelajar sekolah menengah biasa diberkati dengan kuasa ghaib.

Dia boleh melakukan aksi terapung, teleportasi, telekinesis, dan telepati. Dengan bantuan teman rapatnya, Kazuo Takahata, Mami menggunakan kelebihan ini untuk menyelesaikan pelbagai kes misteri yang berlaku di sekelilingnya.

Seperti karya Fujiko F. Fujio yang lain, Esper Mami juga membawakan kisah seorang protagonis yang mempunyai kelebihan daripada kanak-kanak lain seusianya.

Dihasilkan dari tahun 1977 hingga 1982, manga Esper Mami diterbitkan dalam 9 jilid melalui majalah Shounen Big Comic.

Juga dihasilkan oleh Shin-Ei Animation, Esper Mami telah dijadikan siri anime yang disiarkan di TV Asahi pada tahun 1987 hingga 1989 sebanyak 119 episod.

Sekiranya anda suka cerita hantu, anime ini mungkin menjadi kegemaran anda. Akan tetapi, sosok hantu yang dipaparkan tidaklah menakutkan.

Sebaliknya, Q-taro, yang ditampilkan dengan 3 helai rambut mampu membuatkan anda ketawa dengan kelakuannya yang lucu.

Fujiko Fujio menghasilkan manga ini dari tahun 1964 hingga 1966 dan diteruskan oleh Fujiko F. Fujio pada tahun 1971 hingga 1974.

Manga ini juga telah digubah menjadi anime sebanyak 2 kali. Yang pertama, oleh TMS Entertainment, Obake no Q-taro disiarkan sebanyak 70 episod pada tahun 1971 dan 1972.

Kemudian, Shin-Ei Animation sekali lagi menghasilkannya pada tahun 1985 hingga 1987 dengan sejumlah 510 episod.

Manga dan anime Obake no Q-taro menceritakan kisah hidup Q-taro dengan keluarga manusia.

Siri anime ini juga telah menjadi "tontonan wajib" bagi kanak-kanak. Anime ini menceritakan kisah persahabatan antara seorang budak lelaki bernama Sorao Amano dan makhluk asing dari Planet Moja bernama Mojacko (Mojara dalam manga).

Sorao cuba membantu Mojacko dan Donmo, robot yang selalu mengiringi Mojacko, untuk kembali ke planet asal mereka.

Sebelum menjadi siri anime, Mojacko adalah manga oleh Fujiko F. Fujio sebanyak 3 jilid dari tahun 1969 hingga 1997.

Dihasilkan oleh Oriental Light dan Magic, kisah Sorao dan Mojacko telah disesuaikan menjadi siri anime yang menyiarkan 74 episod pada tahun 1995 hingga 1997.


Peristiwa Dagen H - Hari Kacau Bilau Sistem Trafik Jalan Raya di Sweden

Setiap negara mempunyai sistem trafik jalan rayanya sendiri yang mungkin sedikit berlainan dengan negara lain. Ada negara yang mengamalkan peraturan memandu di sebelah kiri jalan seperti di Malaysia dan ada yang mengamalkan peraturan memandu di sebelah kanan jalan seperti di Amerika Syarikat.

Setiap negara mempunyai sebab yang tersendiri mengapa sesuatu peraturan itu diamalkan dan biasanya ia akan terpakai buat selama-lamanya. Pernahkah anda terfikir apa akan jadi sekiranya kerajaan bertindak menukar sistem trafik secara drastik, contohnya anda perlu memandu di sebelah kanan jalan berbanding memandu di sebelah kiri jalan seperti yang diamalkan pada masa kini?

Tentulah akan timbul huru-hara dan kesesakan yang amat dahsyat. Namun, itulah tindakan pelik yang telah diambil oleh kerajaan Sweden puluhan tahun dahulu.

Sekitar pukul 5 pagi pada 3 September 1967, jalan raya di kebanyakan tempat di Sweden langsung tidak bergerak. Secara perlahan-lahan, pemilik kereta dan motosikal perlahan-lahan mengalihkan kenderaan mereka ke lorong bersebelahan. Bermula tarikh itu, Sweden secara rasminya mula mengamalkan pemanduan kenderaan sebelah kanan jalan berbanding sebelah kiri jalan sebelum itu.

Keadaan menjadi huru-hara memandangkan pada ketika itu orang ramai sudah mula memandu ke tempat kerja masing-masing. Masing-masing terkeliru dengan peraturan jalan raya, seolah-olah mereka berada di tempat yang asing.

Paling sukar tentulah mengingat kembali laluan-laluan biasa yang digunakan yang mungkin berubah. Ditambah lagi dengan pemilik kenderaan yang tersalah masuk lorong sehingga menyebabkan keadaan panik kepada pengguna jalan raya yang lain. Sekiranya fungsi Google Maps dan Waze sudah wujud pada ketika itu, keduanya mungkin tidak dapat digunakan pada ketika itu.

Walaupun tindakah mengubah laluan trafik ini dikuatkuasakan pada tahun 1967, ianya bukanlah dibuat secara drastik oleh kerajaan Sweden. Malah, cadangan mengenai perkara ini telah diusulkan sejak tahu 1950-an lagi.

Dalam sebuah referendum yang dianjurkan pada tahun 1955, 83% rakyat Sweden telah menolak cadangan ini. Walau bagaimanapun, kerajaan bertindak untuk meneruskan cadangan ini bagi menyeragamkan sistem aliran trafik disini dengan negara-negara Eropah yang lain.

Majoriti negara di dunia memandu di belah kanan jalan walaupun suatu ketika dahulu kerajaan Roman dan Greek menggunakan jalan sebelah kiri yang seterusnya mempengaruhi sistem jalan raya di kebanyakan negara Eropah.

Pada ketika dahulu, orang Roman dan Greek akan memandu kuda di sebelah kiri. Ini membolehkan penunggang berkuda memegang tali kendali dengan tangan kiri dan memegang pedang dengan tangan kanan bagi mempertahankan diri daripada musuh.

Perubahan daripada penggunaan kenderaan di sebelah kiri ke kanan bermula di Amerika Syarikat apabila pasukan tentera mula menggunakan beberapa ekor kuda untuk menarik gerabak besar. Gerabak ini tidak mempunyai tempat duduk oleh itu pemandunya akan duduk di atas kuda paling belakang di belah kiri.

Pemandu ini akan memegang tali cemeti pada tangan kanannya untuk mengawal kuda-kuda penarik gerabak. Kerana kedudukan penunggang kuda yang berada di sebelah kiri, maka adalah lebih mudah sekiranya penunggang kuda lain berselisih dengan kenderaan pada sebelah kiri bagi memastikan laluan di hadapan selamat untuk dilalui. Oleh itu, penunggang kuda ini akan membawa kudanya di bahagian kanan jalan.

Sementara itu, orang British pada ketika itu kekal menggunakan jalan kiri kerana mereka masih menggunakan gerabak yang lebih kecil dan tiada masalah untuk meneruskan penggunaan jalan di sebelah kiri.

Negara-negara yang pernah berada di bawah pemerintahan British telah menggunapakai sistem yang sama, contohnya kita di Malaysia. Walau bagaimanapun, Kanada telah menukar sistem pemanduan sebelah kanan jalan bagi memudahkan urusan keluar masuk ke Amerilka Syarikat memandangkan ianya terletak bersebelahan Amerika Syarikat.

Negara Sweden mempunyai alasan yang hampir sama dengan Kanada mengapa mereka mengambil keputusan menukar sistem trafik mereka. Kesemua negara bersebelahan dengannnya termasiuk Norway dan Finland memandu di sebelah kanan jalan. Penukaran sistem trafik ini semestinya akan memudahkan urusan keluar masuk ke negara-negara jirannya.

Walau bagaimanapun, ini bukanlah sebab utama mengapa perubahan ini dilakukan sebaliknya faktor keselamatan merupakan sebab kerajaan mengambil tindakan ini walaupun ditolak oleh rakyatnya.

Pada ketika itu, 90% kereta yang digunakan di Sweden diimport daripada Amerika Syarikat yang sememangnya dicipta untuk pemanduan sebelah kanan jalan. Malah, banyak pengeluar kereta tempatan termasuklah Volvo turut menjual kenderaan yang dikhaskan untuk memandu di sebelah kanan jalan. Akibatnya, terlalu banyak kemalangan yang direkodkan.

Maka, pada 1963, kerajaan telah mengumumkan perubahan sistem trafik di negara tersebut. Peristiwa ini dikenali sebagai “Högertrafikomläggningen” atau singkatannya Dagen H yang bermaksud perubahan lalu lintas ke sebelah kanan.

Persediaan untuk pertukaran sistem yang akan mempengaruhi 8 juta rakyatnya pada ketika itu bukanlah sesuatu yang mudah. Lampu isyarat perlu diterbalikkan, tanda jalan perl diubah, persimpangan perlu direkabentuk semula, garisan di jalan perlu dicat semula dan banyak lagi.

Selain itu, pengangkuatan awam seperti bas juga perlu diubahsuai untuk diubah kedudukan pintu bagi penumpang dan perhentian bas juga perlu dipindahkan. Segala perubahan ini telah dilakukan berbulan-bulan lebih awal dan disiapkan sebelum hari bersejarah Dagen H.

Secara keseluruhannya, kos untuk membuat pertukaran sistem trafik ini telah menelan belanja sekitar 628 million kronor, iaitu sekitar $316 million pada masa kini. Walaupun idea ini pada awalnya ditentang dan melibatkan kos yang tinggi, ia akhirnya menampakkan perubahan yang positif.

Beberapa bulan selepas perubahan sistem trafik ini, kadar kemalangan jalan raya telah turun secara mendadak memandangkan pengguna lebuh raya lebih berhati-hati dengan sistem jalan raya yang baru ini. Selain itu, penggunaan kenderaan yang sememangnya dicipta untuk pemanduan sebelah kanan jalan memudahkan pemandu melihat persekitaran kenderaan mereka dengan lebih jelas seterusnya mengurangkan risiko kemalangan.


8 Kes Jenayah Berkaitan Permainan Video

Baru-baru ini, dunia digemparkan dengan beberapa kejadian tembakan secara rambang dalam masjid di New Zealand. Kejadian itu telah mengorbankan puluhan nyawa orang awam yang ketika itu sedang bersedia untuk menunaikan Solat Jumaat.

Salah seorang dalang yang melakukan keganasan itu ialah Brenton Tarrant. Apa yang lebih mengejutkan ialah, Tarrant merakam kejadian tembakan itu menggunakan kamera secara bersiaran langsung. Ramai berpendapat kejadian itu disebabkan oleh pengaruh permainan video yang berlebihan.

Itu hanyalah teori sahaja kerana tiada bukti kukuh bahawa permainan video adalah punca utama dia melakukan keganasan itu. Namun, terdapat beberapa kejadian jenayah lain yang dikaitkan dengan permainan video. Berikut adalah senarai beberapa daripadanya.

Seorang budak lelaki bernama Pavel Mateev dari Rusia sangat suka bermain permainan video. Mateev dikatakan akan menghabiskan berjam-jam masanya bermain permainan video online menggunakan komputer yang dibeli oleh ibunya.

Pada September 2018, Mateev ditemui mati selepas mengalami kecederaan teruk di kepalanya akibat terkena gergaji automatik. Dia dikatakan membunuh diri setelah kalah dalam permainan video.

Pihak berkuasa kini sedang menyiasat perkara itu kerana di Rusia terdapat beberapa "Death Group" yang cuba meyakinkan remaja dan kanak-kanak untuk melakukan bunuh diri ketika bermain permainan video. (sumber)

David Katz adalah seorang pemain permainan video profesional berusia 24 tahun dari Baltimore, Amerika Syarikat. Pada Ogos 2018, dia telah menyertai pertandingan permainan video "Madden NFL 19" yang berlangsung di Jacksonville.

Menurut pihak berkuasa, Katz telah melepaskan tembakan rambang ke atas peserta lain apabila dia kalah dalam pertandingan itu. Dalam kejadian itu, dua orang lelaki iaitu Elijah Clayton berusia 22 tahun dan Taylor Robertson berusia 28 tahun telah terbunuh dan beberapa yang lain cedera.

Katz dikatakan memang berniat membunuh pihak pencabar yang mengalahkannya kerana dia tidak menembak orang lain ketika berjalan melepasi mereka. Katz kemudian membunuh dirinya sendiri selepas itu.

Pada tahun 2006, Tyrone Spellman tinggal bersama anak-anak dan teman wanitanya, Mia Turman. Suatu hari, anak perempuan teman wanitanya berusia satu tahun, Alayiah Turman, secara tidak sengaja telah menarik konsol permainan video Xbox miliknya ketika dia sedang bermain.

Berang dengan kejadian itu, lelaki berusia 27 tahun itu kemudian memukul kepala bayi itu sebanyak beberapa kali dan menyebabkan tengkoraknya retak di beberapa bahagian. Kecederaan itu membawa kepada kematian Alayiah.

Pada mulanya, Spellman mengatakan bahawa bayi itu terjatuh dari katil tetapi pihak juri tidak mempercayainya. Spellman kemudian didakwa dan dijatuhi hukuman maksimum 22 hingga 45 tahun penjara kerana membunuh. (sumber)

Pada Disember 2018, Johnathan Fair sedang menjaga anak perempuan teman wanitanya yang berusia empat tahun bernama Skylar Mendez. Apabila Skylar tidak sedarkan diri ketika dalam jagaannya, Fair membawa kanak-kanak itu ke hospital.

Fair memberitahu doktor bahawa Skylar terjatuh dan kepalanya terhentak sehingga dia tidak sedarkan diri. Namun, pembedahan autopsi menunjukkan kanak-kanak itu tidak jatuh tetapi telah dipukul dengan kuat. Skylar meninggal dunia beberapa hari kemudian.

Fair disabitkan dengan kesalahan membunuh dan dibenarkan diikat jamin sebanyak USD 5 juta. Pihak berkuasa memberitahu bahawa lelaki berusia 19 tahun itu memukul Skylar kerana kanak-kanak itu telah menumpahkan air jus ke atas konsol permainan video Xbox miliknya. (sumber)

Alexandra Victoria Tobias dan anak lelakinya berusia tiga bulan, Dylan Lee Edmondson, tinggal di Jacksonville, Florida. Pada tahun 2010, Alexandra yang ketagih bermain permainan FarmVille di Facebook telah mengamuk apabila Dylan kerap menangis dan mengganggunya.

Alexandra yang berang itu telah menggoncang bayinya itu dengan kuat. Dia kemudian keluar untuk menghisap rokok dan kembali semula ke dalam rumah untuk menggoncang bayi malang itu lagi.

Bayi malang itu kemudian dibawa ke hospital kerana mengalami kecederaan di kepala. Tidak lama selepas itu, Dylan meninggal dunia. Alexandra kemudian ditangkap dan dijatuhkan hukuman penjara selama 50 tahun kerana membunuh bayinya sendiri. (sumber)

Patricia Waible adalah seorang pembantu jururawat di hospital Pesara Tentera di Bedford, Amerika Syarikat. Dia bertanggungjawab untuk memeriksa seorang tentera veteran Vietnam bernama Bill Nutter di hospital itu.

Nutter mengalami masalah jantung dan berisiko tinggi untuk terkena serangan jantung. Selepas pembedahan, dia hanya mampu bercakap dengan berbisik manakala kedua-dua belah kakinya telah dipotong akibat kencing manis. Selain itu, dia juga mengalami masalah neuropati di tangannya. Akibatnya, dia tidak mampu menekan butang panggilan kecemasan.

Waible sepatutnya melawat Nutter setiap jam tetapi dia menghabiskan masa berjam-jam bermain permainan video. Akibat kelalaiannya itu, Nutter meninggal dunia akibat terabai. Tidak lama selepas itu, satu siasatan jenayah dibuka di hospital itu apabila banyak keluarga yang tampil mendakwa bahawa hospital itu mengabaikan para pesakitnya. (sumber)

Kim Jae-beom dan Kim Yun-jeong adalah pasangan yang bertemu atas talian. Mereka dikurniakan seorang anak perempuan yang diberi nama Kim Sa-rang. Selepas kelahiran anak mereka, pasangan itu kerap menghabiskan masa mereka di kafe internet sehingga 10 jam lamanya.

Bayi mereka sering ditinggalkan walaupun pasangan itu kadang-kala pulang ke rumah untuk memberi susu kepada anak mereka. Kim Yun-jeong mula menyedari bahawa anak perempuannya itu mengalami penurunan berat badan tetapi tidak melakukan apa-apa mengenainya.

Pada suatu hari, pasangan itu pulang ke rumah selepas menghabiskan 12 jam bermain permainan online tetapi mendapat bayi mereka tidak lagi bernyawa. Mereka melaporkan kematian bayi mereka tetapi pihak polis menjadi curiga kerana bayi berusia tiga bulan itu terlalu kurus.

Kim Sa-rang dilahirkan seberat 2.9kg tetapi apabila dia meninggal dunia beratnya hanya 2.5kg sahaja. Pasangan itu akhirnya ditahan dan didakwa atas sebab kecuaian. (sumber)

Adik kepada Malik Terrell percaya bahawa seorang budak berusia 15 tahun bernama Dennis King telah berkomplot dengan seorang lagi budak lelaki untuk mencuri konsol permainan video mereka. Kedua-dua beradik itu mula menyoal King tentang kehilangan konsol mereka dan mula membelasah remaja itu supaya mengaku.

Malik Terrell akhirnya memukul kepala King menggunakan tukul dan menikamnya di leher. Mereka kemudian mengalihkan mayat King menggunakan tong sampah dan membakarnya di sebuah rumah terbiar.

Keluarga King kemudian membuat laporan tentang kehilangan remaja itu. Beberapa minggu kemudian, mayat King ditemui. Malik Terrell ketika itu telah melarikan diri ke Chicago tetapi berjaya ditahan. Dia akhirnya disabitkan dengan membunuh dan dipenjarakan seumur hidup. (sumber)


Ini Sebab Kenapa Pesawat Boeing 737 Max 8 Terhempas Dua Kali Baru-Baru Ini

Gambar di atas adalah sebuah enjin pesawat, yang terdampar di kawasan lapang di Bishotfu, Ethiopia. Ia merupakan sebahagian daripada bangkai pesawat 302 Ethiopian Airlines yang jatuh pada 10 Mac 2019.

Dan beberapa sebelum itu, sebuah pesawat 610 Lion Air juga mengalami nasib yang sama apabila ia terhempas di Indonesia membunuh 189 orang penumpang.

Kedua-dua penerbangan ini melibatkan pesawat yang sama iaitu Boeing 737 MAX 8, dan enjin pesawat ini adalah kunci untuk memahami mengapa pesawat ini berhadapan banyak masalah. sehingga meragut begitu banyak nyawa.

Akan tetapi, masalah yang sebenar bukanlah terletak kepada enjin ini. Malah, pengeluar kapal terbang berlumba-lumba untuk memasang enjin ini kepada pesawat mereka. Ini lah yang menjadi punca kepada semua masalah.

Dalam dunia penerbangan, 2 pengeluar pesawat terbesar di dunia adalah Airbus dan Boeing, yang mana kedua-duanya mempunyai persaingan yang sangat sengit.

Untuk memudahkan gambaran, jika salah satu daripada syarikat ini mampu menawarkan pesawat yang lebih baik, syarikat satu lagi boleh mengalami kerugian yang dahsyat.

Dan inilah yang berlaku pada tahun 2010. Ketika itu, Airbus mengumumkan bahawa mereka akan mengemaskini model mereka yang paling popular iaitu pesawat A320, sebuah pesawat yang menawarkan banyak penerbangan domestik.

Untuk pesawat baru ini, Airbus mempunyai kemas kini yang agak ketara di mana ia akan dipasangkan dengan enjin baru.

Enjin tersebut adalah jauh lebih besar daripada enjin sebelumnya, namun ia akan membuatkan pesawat tersebut lebih cekap dari segi penggunaan bahan api sebanyak 15%.

Dan apa yang lebih penting adalah, pengemaskinian ini tidak banyak mengubah pesawat tersebut. Ini bermakna seorang juruterbang boleh memandu pesawat ini dengan hanya sedikit latihan tambahan.

Pesawat baru ini dikenali sebagai A320 NEO, dan bakal menjimatkan wang yang sangat banyak untuk Airbus.

Namun, ia merupakan masalah besar bagi pesaingnya, Boeing. Untuk bersaing dengan Airbus, langkah yang harus diambil oleh Boeing adalah menaiktaraf pesawat satu lorong mereka, Boeing 737.

Akan tetapi, ada satu masalah. Jika anda lihat lakaran Boeing 737 di atas bersebelahan dengan Airbus A320, anda akan dapat melihat bahawa pesawat 737 lebih rendah berbanding A320.

Ini bermakna Airbus boleh memasangkan enjin baru di bawah sayap pesawat mereka namun tidak bagi Boeing 737 yang mempunyai ruang yang kurang di bawah sayapnya.

Namun beberapa bulan kemudian, ketua pembangunan produk Boeing mengumumkan sesuatu yang agak drastik bahawa mereka telah menemui cara untuk memasang enjin baru di bawah sayap pesawat.

Penyelesaiannya adalah untuk menaikkan sedikit kedudukan enjin pada sayap, supaya ia lebih tinggi dan bersesuaian dengan Boeing 737.

Berdasarkan gambar dalam video promosi pesawat 737 yang diperbaharui, anda boleh melihat bahawa bahagian atas enjin ini lebih tinggi daripada sayapnya.

Boeing memberi nama kepada model ini sebagai 737 MAX dan sama seperti Airbus A320, Boeing berkata bahawa pesawat baru mereka sangat mirip dengan model sebelum di mana juruterbang hanya memerlukan latihan tambahan yang minimum.

Dengan ini, Boeing 737 MAX menjadi pesawat paling panas di pasaran, sekaligus membantu Boeing bersaing dengan Airbus.

Akan tetapi, mengubah kedudukan enjin pada 737 MAX mempunyai kesan sampingan. Ketika 737 MAX sedang berlepas dengan tujahan penuh, bahagian hadapan (hidung) pesawat cenderung untuk terlalu condong ke atas.

Ini menimbulkan masalah kerana pesawat ini sepatutnya beroperasi sama seperti model sebelumnya. Oleh itu, Boeing cuba menyelesaikan masalah ini.

Daripada merekabentuk semula pesawat mereka, Boeing memasang perisian yang secara automatik menolak hidung pesawat ke bawah jika juruterbang menerbangkan pesawat dengan sudut terlalu tinggi.

Boeing memanggil perisian ini sebagai Sistem Peningkatan Ciri-ciri Manuver atau MCAS. Tetapi disebabkan oleh Boeing menjual 737 MAX sebagai pesawat yang sama dengan 737, jadi mereka tidak menyerlahkan sistem MCAS yang baru dipasang.

Ramai juruterbang hanya menjalani kursus selama 2 jam menggunakan iPad sebelum memasuki kokpit untuk pertama kali. Dan bahan latihan tersebut tidak menyebut tentang perisian MCAS.

Pada tahun 2018, beberapa juruterbang Amerika Syarikat mengadu kepada kerajaan persekutuan bahawa 737 MAX "tiba-tiba menjunam."

Pada 29 Oktober 2018, Lion Air Flight 610 berlepas dari Jakarta.

Dalam laporan penerbangan tersebut, yang menunjukkan ketinggian kapal terbang dari masa ke masa, anda dapat melihat bahawa pesawat berada dalam tujahan penuh semasa berlepas.

Tetapi pada satu ketika, hidung pesawat itu terus menjunam ke bawah dan juruterbang bertugas tidak mengetahui mengapa ini berlaku.

Kapten pesawat meminta pegawai pertama untuk menyemak buku panduan rujukan, namun mereka tidak menjumpai penyelesaian. Para juruterbang terus "melawan" sistem MCAS namun pesawat tersebut masih bergelut untuk mencapai ketinggian.

Laporan menunjukkan kemungkinan perkara ini berlaku adalah kerana komputer telah menerima maklumat sensor yang salah, menolak pesawat terbang ke arah Bumi.

12 minit selepas berlepas, pesawat itu menjunam dan terhempas ke Laut Jawa.

Dalam kemalangan di Ethiopia, laporan menunjukkan bahawa juruterbang sebenarnya dapat melumpuhkan sistem MCAS namun sudah terlambat untuk mengatasi sensor MCAS yang tidak berfungsi.

Buat masa ini, hampir setiap pesawat 737 MAX 8 dalam perkhidmatan telah dilarang daripada membuat penerbangan.

Pentadbiran Penerbangan Persekutuan sedang berada dalam pemerhatian dan penelitian berkenaan dengan bagaimana mereka melancarkan kapal terbang ini melalui pensijilan.

Boeing memberikan tindak balas untuk melakukan kemas kini perisian dan menjadikan MCAS "kurang agresif," sambil mengatakan mereka akan meningkatkan latihan juruterbang tentang cara mematikan sistem ini.

Pendek kata, masalah serius ini berpunca daripada perlumbaan 2 syarikat besar untuk bersaing di antara satu sama lain.

Ia mendorong mereka untuk berpura-pura seperti pesawat baru mereka beroperasi sama seperti pesawat sebelumnya, walaupun sebenarnya ia tidak benar..


Kisah Penembak Hendap Cemerlang WW1 Yang Dilupakan Hampir 50 Tahun - Billy Sing

Lahir sebagai William Edward Sing kepada seorang bapa berbangsa Cina dan ibu berbangsa Inggeris pada tahun 1886, dia lebih dikenali sebagai Billy Sing dan dibesarkan di pedalaman Queensland, Australia bersama-sama dua adik perempuannya.

Disebabkan keluarganya sangat miskin, William tidak mempunyai masa lapang. Dia terpaksa bekerja keras sejak usia muda untuk membantu ibu bapanya memberi makan kepada 5 ahli keluarga mereka.

Untuk mendapatkan wang, William akan menolong bercucuk tanam di kebun kecil keluarga mereka dan menjual hasil tanaman segar seperti sayuran dan susu kepada pelanggan.

Ketika itu, pasangan berlainan kaum masih sesuatu yang luar biasa dan menyalahi undang-undang. Jadi, William berhadapan dengan prejudis kaum ketika membesar sebagai kanak-kanak campuran.

Sebagai seorang kanak-kanak yang membesar di hutan belantara Australia dalam keluarga miskin, William tidak asing dengan kerja buruh.

Selain daripada membantu keluarga bercucuk tanam, dia bekerja sebagai seorang pemotong rotan untuk mendapatkan wang.

Kemudian, William menyedari bahawa dia memiliki bakat menunggang kuda dan menembak.

Malah, kemahiran menembaknya begitu tajam sehingga abang iparnya, George Fry teringat dan memberitahu bahawa William mampu "menembak ekor babi sejauh 25 langkah."

Dia kemudiannya menjadi penembak kangaroo dan penembak sasaran berdaya saing.

Ketika Perang Dunia I tercetus pada tahun 1914, dilengkapi dengan mata seorang penembak dan tubuh yang kuat, William Billy Sing segera menyertai ke Pasukan Imperial Australia (AIF).

Ketika itu, sifat perkauman anti-China sangat tinggi di kalangan orang Australia tetapi kerana dia adalah antara calon pertama yang mendaftar untuk tentera, William terlepas daripada diskriminasi kaum yang kemudiannya melanda pengambilan tentera Australia yang menghalang orang Australia bukan putih dari dapat menyertai mereka.

Setelah William diterima masuk ke 5th Light Horse Regiment untuk AIF, skuadronnya dihantar terus ke Mesir dan membawanya ke semenanjung Gallipoli pada tahun 1915, yang kini dikenali sebagai Turki.

Skuadron William adalah sebahagian daripada kempen British dan Perancis menentang Empayar Uthmaniyyah dalam peperangan global yang pertama.

Ketepatan tembakan William yang sempurna membuatnya ditugaskan sebagai penembak hendap dan mendarat di Pos Chatham yang mana bakal menjadi lokasi bagi kebanyakan mangsanya.

Tak lama kemudian, William mula menjadi terkenal dalam kalangan tentera di kedua-dua belah pihak. Dia dikenali sebagai "Malaikat Maut" ANZAC (Pasukan Angkatan Darat Australia dan New Zealand) di medan perang Gallipoli.

Rakan sepasukannya memanggil William sebagai "The Assassin," satu label yang akhirnya berubah menjadi "Murderer" kerana sikap kejamnya dalam membunuh musuh.

Reputasi William dengan pantas mendahului dirinya dan membawa kepada salah satu pertempuran yang paling prolifik dalam hidupnya.

William merupakan pembunuh kejam dan terdapat banyak kisah diceritakan oleh rakan tentera tentang sifat bengisnya terhadap pihak musuh.

"Setiap kali William berasa kasihan terhadap tentera lawan, dia teringatkan bagaimana pegawai Australia ditembak hendap lantas membuatkan hatinya keras. Tetapi dia tak pernah menembak pengusung atau mana-mana askar yang cuba untuk menyelamatkan tentera musuh yang tercedera," kata Prebet Frank Reed.

Walaupun William terkenal dengan jumlah pembunuhan yang tinggi, masih ada pertikaian tentang berapa jumlah mangsanya yang direkod secara rasmi.

Dalam buku "Lurking Death", kisah-kisah tentang penembak tepat di Gallipoli, Sinai dan Palestin, yang ditulis oleh rakan seperjuangan William, Ion Idriess, dia mengatakan bahawa jumlah mangsa kematian adalah tidak jelas, tetapi sekurang-kurangnya 150 orang mati ditangannya.

Yang lain menganggarkan bahawa senjatanya, yang diberi nama Lee-Enfield, telah membunuh hampir 250 orang.

Berapa pun jumlah sebenar yang dibunuh oleh William, tetapi satu perkara yang pasti adalah dia telah menimbulkan ancaman yang dahsyat terhadap pasukan tentera Uthmaniyyah.

Sebagai tindak balas untuk beratus-ratus tentera Turki yang dibunuh oleh William, Penjaga Uthmani menugaskan "Abdul the Terrible" untuk menghapuskannya.

Seorang penembak hendap yang sama handal, Abdul the Terrible digambarkan sebagai kebanggaan Tentera Turki.

Senapangnya, yang mungkin telah membunuh mangsa sama banyak oleh William, digelar sebagai "Ibu Kematian".

Tentera Turki menyatakan bahawa senjata penembak hendap itu "melahirkan peluru yang menghancurkan nyawa manusia."

Abdul the Terrible mengabaikan sasaran mudah yang boleh dilihat di medan pertempuran dan mencari William.

Penembak hendap Turki itu dengan teliti mengamati setiap lokasi dari sisi lain agar dia dapat menganggarkan trajektori peluru dan dengan itu, menentukan lokasi William..

Dia mendapati bahawa tembakan hendap pihak musuh datang dari satu tempat hampir di atas parit melintasi Post Chatham.

Sebaik sahaja dia mengetahui lokasi William, Abdul the Terrible mula menggali lubang di mana dia mendaki sebelum subuh dan bersedia untuk membunuh musuhnya di Post Chatham.

Tetapi sebelum Abdul dapat melepaskan tembakan ke atas sasarannya itu, William terlebih dahulu menyedari kehadiran musuhnya lantas menembak mati Abdul the Terrible.

Akhirnya, William Billy Sing berjaya mengalahkan askar Turki semasa pertembungan penembak hendap dan membunuh penembak saingannya.

Selepas Kempen Gallipoli, Sing menghabiskan masa yang lama di hospital untuk memulihkan diri daripada kecederaan ketika perang.

Dia kemudiannya dipindahkan ke batalion infantri yang lain dan berlayar ke England pada bulan berikutnya untuk latihan.

Pada November 1917, dia dimasukkan ke hospital sekali lagi kerana kecederaan kaki yang dialami sebelumnya. Dia terus dimasukkan ke hospital akibat kecederaan perang yang berulang.

William Billy Sing menerima pujian pertama dari Jeneral Sir Ian Hamilton dan dianugerahkan British Distinguished Conduct Medal untuk sumbangannya di Gallipoli.

William Billy Sing juga menerima Croix de Guerre dari Belgium dan dicadangkan untuk menerima Pingat Tentera untuk bahagiannya dalam rondaan pertempuran anti-penembak hendap di Polygon Wood, Belgium.

Dia akhirnya dilepaskan secara kekal dari tentera kerana dianggap tidak layak lagi untuk bertugas kerana masalah dada yang berterusan.

Selepas keluar dari tentera, William Billy Sing kembali ke Australia dan mencuba menceburkan diri dalam usaha keusahawanan.

Pada tahun 1943, William Billy Sing meninggal akibat kegagalan jantung pada usia 57 tahun.

Sayangnya, ketika itu, dia menghabiskan saki baki hidupnya sebagai seorang lelaki yang tidak dikenali yang tinggal di sebuah rumah kos rendah di Brisbane, Australia.

Kuburan di Lutwyche Cemetery bahkan dibiarkan tidak bertanda selama 50 tahun sehingga sejarawan Brian Tate mendedahkan cerita kehidupan William Billy Sing yang luar biasa dalam akhbar tempatan.

Tidak lama selepas cerita itu diterbitkan, penanda diletakkan di kuburnya untuk memperingati kisah penembak hendap luar biasa yang hampir hilang ditelan zaman.


7 Gajet Canggih Doraemon Yang Wujud Pada Hari Ini

Doraemon adalah antara salah satu siri anime paling popular dan berjaya di dunia.

Dihasilkan oleh Hiroshi Fujimoto di bawah nama pena Fujiko F. Fujio pada tahun 1969, Doraemon berasal dari tahun 2112 di mana terdapat pelbagai produk canggih dan futuristik.

Namun, teknologi yang semakin canggih dihasilkan manusia pada hari ini mampu menyaingi produk fantasi dalam siri anime ini dan beberapa daripadanya mirip mesin Doraemon.

iluminasi.com kongsikan 7 gajet canggih Doraemon yang wujud pada hari ini.

Versi Doraemon: Menukar lukisan ke dalam versi sebenar dengan saiz sebenar.

Masukkan gambarajah sesuatu yang anda mahu ke dalam celah mesin terletak di bahagian tengah dan ia akan mengeluarkan objek sebenar.

Mesin sebenar: Pengimejan pepejal yang dicipta oleh Chuck Hull pada 1980-an, membentuk asas percetakan 3D.

Anda perlu menghasilkan cetakan pelan reka bentuk maya tentang apa sahaja yang anda ingin hasilkan, masukkan ke dalam mesin pencetak dan ia akan mendeposit lapisan demi lapisan untuk menghasilkan produk siap.

Bergantung kepada pencetak, anda boleh memilih untuk menggunakan getah, plastik, kertas, bahan seperti polyurethane, logam dan banyak lagi sebagai bahan.

Versi Doraemon: Jika anda makan jeli magik ini, anda secara serta-merta tahu bercakap dan memahami apa-apa sahaja bahasa dalam alam semesta.

Produk sebenar: Google Translate dan WordLens, yang merupakan aplikasi yang menawarkan perkhidmatan terjemahan menggunakan kamera dan dalam masa-sebenar.

WordLens telah dibeli oleh Google dan boleh dimuat turun secara percuma. Ia sangat sempurna untuk mentafsirkan tanda jalan di negara asing

Versi Doraemon: Potong mana-mana gambar pakaian yang anda yang inginkan dari majalah atau katalog fesyen, atau gunakan pakaian yang sudah siap dari koleksi anak patung kertas anda.

Masukkannya ke dalam kamera dan kemudian fokuskan kamera pada orang yang anda mahu memakaikan pakaian tersebut.

Produk sebenar: Ini adalah produk yang paling hampir dan anda perlu menggunakan pakaian sendiri.

Aplikasi DressUp adalah satu idea yang dihasilkan oleh seorang lelaki Itali yang mahukan teknologi untuk membantu dia memilih pakaian pada waktu pagi.

Anda ambil gambar setiap pakaian yang anda miliki dan susunnya ke dalam kategori seperti warna dan jenis pakaian.

Aplikasi ini membantu anda memadankan dan memisahkan pakaian mengikut warna dan musim.

Apabila anda selesai, anda boleh berkongsi OOTD anda di platform media sosial anda.

Versi Doraemon: Take-copter adalah gabungan bagi perkataan taketombo (perkataan Jepun untuk kopter-buluh) dan helikopter.

Ia boleh dipasangkan kepada mana-mana bahagian badan dan anda perlu menggunakan minda anda untuk menentukan destinasi, kelajuan dan ketinggian.

Produk sebenar: Produk yang paling hampir adalah GEN H4, helikopter terkecil di dunia yang berharga RM350,000.

Ia mempunyai satu tempat duduk dan dua rotor di atas satu sama lain.

Untuk memandu helikopter ini di Jepun, anda tidak memerlukan lesen.

Versi Doraemon: Jubah putih yang membuat apa-apa sahaja bawahnya tidak kelihatan atau halimunan.

Produk sebenar: Sekeping kain "retro-reflektif" yang menjadikan pemakainya kelihatan seperti hilang dengan menunjukkan imej di belakang pemakainya.

Transmisi imej masa-sebenar memberikan ilusi bahawa orang yang memakai kot tersebut lutsinar.

Pencakar langit terkini di Seoul, Tower Infinity, akan menggabungkan ke persekitarannya menggunakan teknologi yang serupa.

Versi Doraemon: Doraemon menggunakannya untuk melihat ke impian orang lain pada skrin.

Produk sebenar: Peranti yang dicipta oleh firma Silicon Valley, NeuroSky, adalah pengikat kepala yang boleh mengukur gelombang otak.

Ia dapat mengetahui betapa mendalam pemakainya menumpukan perhatian dan menunjukkan hasilnya dengan memaparkan frekuensi beta dan sinar gamma pada skrin.

Versi Doraemon: Sejenis lampu suluh yang mana apabila disuluhkan pada seseorang atau sesuatu objek, ia akan menjadi kecil.

Produk sebenar: Sebuah "robot mikro perubatan" yang dibangunkan oleh Universiti Ritsumeikan di barat Jepun.

Hanya bersaiz 3 sentimeter, bot-mikro tersebut boleh digunakan di dalam badan pesakit untuk menerangi bahagian dalaman mereka dan mengambil gambar, menyuntik ubat dan mengumpul sampel tisu.


Kisah Sadis Remaja Dikurung Bapanya Selama 24 Tahun Dan Melahirkan 7 Anak - Elisabeth Fritzl

Pada 28 Ogos 1984, seorang remaja perempuan berusia 18 tahun, Elisabeth Fritzl telah hilang.

Ibunya, Rosemarie yang bimbangkan keberadaannya dengan tergesa-gesa memfailkan laporan mengenai kehilangannya.

Selama berminggu-minggu, tidak ada khabar berita daripada Elisabeth dan ibu bapanya tidak ada apa yang boleh difikirkan melainkan yang buruk sahaja.

Kemudian, secara tiba-tiba, sepucuk surat daripada Elisabeth sampai ke rumah mendakwa bahawa dia telah bosan dengan kehidupan keluarganya membuatkannya melarikan diri.

Bapanya, Josef Fritzl, memberitahu anggota polis yang datang ke rumah bahawa dia tidak tahu ke mana Elisaberth mungkin pergi.

Namun, Josef memberitahu anaknya mungkin menyertari kumpulan keagamaan, sesuatu yang telah diberitahu sebelum ini oleh Elisabeth.

Apa yang menakutkan adalah sebenarnya Josef Fritzl tahu dengan tepat di mana lokasi anak perempuannya, iaitu kira-kira 6 meter di bawah di mana pegawai polis tersebut berdiri.

Pada 28 Ogos 1984, Josef memanggil anaknya ke ruang bawah tanah rumah mereka. Dia memasang semula pintu ke bilik bawah tanah yang baru diubahsuai dan memerlukan bantuan untuk membawanya.

Josef memasangkan pintu tersebut sambil dibantu oleh Elisabeth. Sebaik sahaja engsel dipasang, Josef menghayunkan pintu lantas memaksa Elisabeth tertolak ke dalam.

Josef kemudiannya menekup muka anaknya menggunakan tuala sehingga tidak sedarkan diri.

Untuk tempoh 24 tahun kemudian, apa yang dapat dilihat oleh Elisabeth hanyalah ruang bawah tanah yang kotor. Bapanya berbohong kepada ibunya dan pihak polis.

Akhirnya, siasatan pihak polis menemui jalan buntu dan tak lama kemudian, dunia telah melupakan gadis ini.

Namun, satu-satunya orang yang tak akan melupakan anaknya adalah Josef.

Apa yang diketahui oleh keluarga Fritzl, Josef akan menuju ke ruang bawah tanah setiap pagi pukul 9 pagi untuk membuat pelan bagi mesin yang dijualnya.

Kadang-kala, dia akan bermalam di ruang bawah tanah tetapi isterinya tidak bimbang kerana suaminya seorang lelaki yang bekerja keras dan didedikasikan terhadap kerjayanya.

Akan tetapi, di mata Elisabeth Fritzl, Josef merupakan seorang raksasa.

Josef biasanya akan melawat anaknya itu setiap hari. Paling kurang, Josef akan melawat Elisabeth di ruang bawah tanah sebanyak 3 kali seminggu.

Untuk 2 tahun yang pertama, dia membiarkan Elisabeth bersendirian dan menjadikannya tawanan.

Kemudian, sesuatu yang menjijikkan berlaku. Josef mula merogol anaknya, meneruskan apa yang dilakukannya pada waktu malam sejak Elisabeth berusia 11 tahun.

Selepas 2 tahun dikurung, Elisabeth disahkan hamil namun telah mengalami keguguran dalam tempoh 10 minggu kehamilan.

Pada Ogos 1988, seorang bayi perempuan yang diberi nama Kerstin telah dilahirkan. 2 tahun kemudian, seorang lagi bayi dilahirkan dan kali ini merupakan seorang lelaki diberi nama Stefan.

Kerstin dan Stefan kekal di ruang bawah tanah dengan ibu mereka untuk tempoh tersebut. Mereka dijaga oleh Josef yang akan membawa makanan dan air setiap.

Elisabeth cuba mengajar anak-anaknya dengan pendidikan asas yang termampu dan memberikan kehidupan yang paling normal di sebalik keadaan yang sangat mengerikan.

Lebih mengejutkan, dalam tempoh 24 tahun kemudian, Elisabeth melahirkan 5 lagi anak.

Seorang daripadanya dibenarkan tinggal dengan Elisabeth di ruangan bawah tanah, seorang lagi meninggal dunia selepas dilahirkan dan 3 yang lain dibawa naik ke atas untuk tinggal bersama Rosemarie dan Josef.

Walaubagaimanapun, Josef tidak hanya membawa anak-anaknya ke tingkat atas untuk hidup dengannya.

Untuk menyembunyikan apa yang dilakukannya daripada pengetahun Rosemarie, dia berpura-pura terjumpa bayi-bayi tersebut. Dia melakukan perkara tersebut dengan meletakkan bayi tersebut di semak-samun atau di depan pintu rumah.

Bayi-bayi tersebut ditinggalkan dengan nota yang didakwa ditulis oleh Elisabeth, mengatakan bahawa dia tidak mampu untuk menjaga bayi itu.

Lebih mengejutkan, pegawai perkhidmatan sosial tidak pernah mempersoalkan kemunculan anak-anak tersebut dan membenarkan keluarga Fritzl untuk menjaga mereka sebagai anak-anak mereka sendiri.

Para pegawai tersebut beranggapan bahawa Josef dan Rosemarie merupakan datuk dan nenek bayi-bayi tersebut.

Tidak diketahui berapa lama Josef Fritzl berhasrat untuk mengurung anak perempuannya di ruang bawah tanah.

Dia berjaya melakukannya untuk tempoh 24 tahun dan apa yang diketahui adalah kemungkinan dia akan meneruskan tindakan itu.

Walaubagaimanapun pada tahun 2008, salah seorang daripada anak malang tersebut jatuh sakit.

Elisabeth merayu kepada bapanya supaya membenarkan anak perempuannya berusia 19 tahun, Kerstin, untuk mendapatkan rawatan perubatan.

Keadaan menjadi Kerstin semakin teruk dan kritikal. Berat hati, Josef bersetuju untuk membawa Kerstin ke hospital. Dia mengeluarkan Kerstin dari bilik bawah tanah dan menelefon ambulans, mendakwa bahawa dia mempunyai nota dari ibu Kerstin yang menjelaskan keadaan remaja tersebut.

Untuk tempoh seminggu, polis mempersoalkan Kerstin dan meminta orang ramai untuk mendapatkan maklumat mengenai keluarganya.

Akan tetapi, tiada siapa yang datang untuk membantu Kerstin kerana keluarganya berada dalam kurungan di bawah tanah.

Akhirnya, pihak polis berasa curiga terhadap Josef dan membuka semula siasatan ke atas kehilangan Elisabeth Fritzl.

Mereka mula membaca surat-surat yang dikatakan ditulis oleh Elisabeth kepada keluarga Fritzl dan mula melihat ketidakseragaman di dalamnya.

Sama ada Josef akhirnya berasa tertekan atau mengalami perubahan hati terhadap penawanan anak perempuannya, tiada siapa yang akan pernah tahu.

Tetapi pada 26 April 2008, dia melepaskan Elisabeth dari ruang bawah tanah untuk kali pertama dalam tempoh 24 tahun.

Elisabeth dengan segera pergi ke hospital untuk melihat anak perempuannya di mana kakitangan hospital memaklumkan ketibaannya yang mencurigakan kepada polis.

Pada malam tersebut, Elisabeth ditahan untuk ditanyakan mengenai penyakit anak perempuannya dan cerita yang diberitahu oleh Josef.

Selepas pihak polis berjanji untuk tidak membenarkan dengan ayahnya bertemunya lagi, Elisabeth Fritzl menceritakan kisah penahanannya selama 24 tahun.

Dia menjelaskan bahawa Josef mengurungnya di ruang bawah tanah dan telah melahirkan 7 orang anak yang mana semuanya anak bapanya.

Elisabeth memberitahu bapanya akan turun ke ruangan bawah tanah pada waktu malam, memaksanya menonton filem lucah dan kemudiannya merogolnya.

Mendengar penjelasan Elisabeth, pihak polis dengan segera menahan Josef Fritzl pada malam tersebut.

Selepas penangkapan itu, anak-anak di ruang bawah tanah juga dibebaskan dan Rosemarie Fritzl melarikan diri daripada rumah tersebut.

Dia tidak tahu apa-apa tentang kejadian yang berlaku di bawah tapak kakinya dan Josef menyokong cerita tersebut.

Penyewa yang tinggal di apartmen di tingkat satu rumah Fritzl juga tidak pernah tahu apa yang benar-benar berlaku di bawah mereka, kerana Josef telah menjelaskan bahawa semua bunyi yang kedengaran disebabkan oleh paip yang rosak dan pemanas yang bising.

Kerstin, Stefan dan Felix berusia 19, 18 dan 5 tahun ketika mereka dibebaskan pada April 2008.

Hari ini, Elisabeth Fritzl hidup di bawah identiti baru di sebuah kampung rahsia di Austria yang hanya dikenali sebagai "Village X."

Rumah yang didiami oleh Elisabeth berada di bawah pengawasan CCTV yang berterusan dan rondaan polis di setiap sudut. Keluarga malang ini tidak membenarkan wawancara di mana-mana kawasan dalam rumah mereka dan enggan ditemuramah.

Walaupun Elisabeth kini sudah berusia pertengahan 50-an, gambar terakhir yang diambilnya adalah ketika dia berusia 16 tahun.

Usaha untuk menyembunyikan identiti barunya telah dibuat untuk memastikan masa lalu beliau tersembunyi dari media dan membiarkan dia menjalani kehidupan barunya.


Inilah Terowong Harapan Penduduk Sarajevo Sewaktu Pengepungan Oleh Tentera Serbia

Lima meter di bawah landasan lapangan terbang Sarajevo, terdapat sebuah terowong pendek yang digali semasa peristiwa Pengepungan Sarajevo untuk membawa masuk bekalan ke bandar yang terputus hubungan dengan dunia luar ini. Selama empat tahun, terowong sepanjang 800 meter ini merupakan satu-satunya jalan perhubungan kawasan ini dengan dunia luar.

Pada musim bunga tahun 1992, tentera Serbia telah bertindak mengepung bandar Sarajevo yang merupakan ibu negara Bosnia dan Herzegovina dan mula melepaskan tembakan dan bom. Sepanjang tempoh ini, kira-kira 300 ribu penduduk Saravejo terperangkap dan terputus hubungan dengan dunia luar.

Pihak tentera Serbia juga telah menutup semua akses jalan raya ke bandar ini dan menghalang segala bantuan perubatan dan makanan. Mereka juga telah bertindak memotong bekalan air, elektrik dan haba.

Pihak Kesatuan Eropah (UN) telah mengadakan rundingan dengan pihak Serbia dan telah diberikan kuasa untuk mengambil-alih lapangan terbang bagi memastikan bantuan kemanusiaan dapat disalurkan. Malanganya, ia tidak cukup untuk menampung permintaan penduduk seramai ini.

Lapangan terbang telah dijadikan kawasan neutral milik UN. Laluan ke lapangan terbang ini dikawal rapi oleh penempak tepat yang tidak teragak-agak melepaskan tembakan kepada sesiapa sahaja yang mencurigakan. Dilaporkan kira-kira 200 orang telah terbunuh di jalan raya yang menjadi akses utama ke lapangan terbang ini.

Seorang jurutera awam Bosnia bernama Nedzad Brankovic telah melukis sebuah pelah pembinaan terowong bawah tanah yang akan menghubungkan Saravejo dengan Dobrinja, sebuah lagi kawasan yang dikuasai oleh tentera Bosnia.

Idea beliau telah diterima dan proses pembinaan terowong tersebut telah dimulakan pada bulan Januari 1993. Proses pembinaannya mengambil masa selama 6 bulan dimana mereka telah bertungkus lumus membinanya selama 24 jam tanpa henti. Setiap pekerja akan bekerja selama 8 jam bagi setiap syif.

Proses mengorek dilakukan daripada kedua-dua tempat menggunakan cangkul, penyodok dan kelengkapan tradisional lain sehinggalah kedua-dua laluan bertemu di tengah-tengah. Pada awalnya, kerja-kerja pembinaan dilakukan oleh pihak tentera Bosnia sebelum para pelombong dari pelbagai tempat dibawa masuk untuk mempercepatkan proses pembinaannya.

Setiap pekerja ini pula akan dibayar dengan satu kotak rokok sehari. Pada ketika itu, rokok sukar diperolehi, mahal dan dianggap barang bernilai dalam sistem tukaran barter.

Berdekatan dengan lapangan terbang, terdapat sebuah pintu masuk rahsia dalam sebuah rumah seorang lelaki benama Bajro Kolar. Sementara itu, laluan masuk di bahagian Dobrinja pula tersorok di sebuah garaj yang terletak di sebuah bangunan apartmen.

Setap hari, sekitar 3 hingga 4 ribu orang akan melalui terowong ini bagi menyeludup masuk segala bantuan kepada penduduk Sarajevo. Pada peringkat awal, setiap barang perlu dibawa masuk menggunakan tangan atau dipikul sebelum sebuah landasan dibina bagi memudahkan urusan pemindahan barangan.

Selain itu,  saluran paip minyak, kabel elektrik dan saluran telefon juga telah disambung melalui terowong ini. Sebuah pam khas telah digunakan untuk menyedut keluar air yang terperangkap dalam terowong ini. Kerana ketiadaan pengaliran udara di dalam ini, setiap pengguna diwajibkan untuk memakai topeng khas.

Pihak Serbia hanya menyedari akan kewujudan terowong ini pada tajun 1994. Mereka telah bertindak menggandakan letusan bom di kawasan-kawasan yang disyaki menjadi saluran masuk ke terowong ini bagi memusnahkan terowong ini.

Selepas peperangan tamat, terowong ini telah mengalami kerosakan teruk dan sebahagian laluan terowong ini telah roboh dan banjir. Walau bagaimanapun, laluan masuk dan sebahagian pendek laluan ini yang dibina dalam sebua rumah masih terselamat dan dipelihara sehingga kini.

Sebuah muzium telah dibina disini dan tempat ini kini merupakan antara tempat pelancongan popular di Bosnia. Malangnya, walaupun dianggap mempunyai nilai sentimental terhadap sejarah penduduk tempatan, muzium ini hanya diuruskan oleh individu atau syarikat perseorangan dan tidak mendapat sebarang bantuan daripada kerajaan.


Kisah Pejuang Kemerdekaan Yang Dihukum Mati Oleh British Ketika Berusia 17 Tahun - Rosli Dhobi

Rosli dilahirkan pada 18 Mac 1932 di Kampung Pulo, Sibu, Kerajaan Sarawak dan merupakan anak kedua dari empat beradik dalam keluarganya.

Bapanya, Dhobi bin Buang, dikatakan berasal dari Indonesia dan keturunan Raden. Ibunya, Habibah binti Haji Lamit berasal dari keluarga di Mukah.

Sedikit yang diketahui tentang kehidupannya yang terdahulu walaupun rakannya menganggap Rosli sebagai orang yang boleh didekati walaupun beliau merupakan seorang yang pendiam.

Beliau mempunyai kakak sulung dan adik lelaki, Fatimah dan Ainie.

Rosli merupakan seorang yang suka berdikari, patuh kepada ibu bapa dan tidak suka menyusahkan orang lain.

Beliau dididik sejak kecil agar mencintai agama dan mengamalkan ajaran Islam dalam kehidupannya.

Rosli belajar mengaji daripada ayahnya sendiri dan dididikan sebegini membentuk peribadi serta watak beliau ketika remaja.

Beliau juga dikatakan seorang yang suka melontarkan senyuman dan peramah. Rosli sangat disenangi kerana amat menghormati orang lain.

Rosli memulakan kerjayanya sebagai seorang guru dan berhenti pada tahun 1947 untuk mengajar di Sekolah Rakyat Sibu.

Sebelum itu, beliau bekerja di Jabatan Kerja Raya Sarawak dan Utusan Sarawak. Rosli dikenali sebagai seorang nasionalis dan seorang penyair.

Menggunakan nama samaran Lidros, Rosli menerbitkan puisi kebangsaan yang bertajuk 'Panggilan Mu yang Suchi' yang diterbitkan di Utusan Sarawak pada 28 Februari 1948.

Penggunaan nama samaran adalah berleluasa pada masa itu sejak Pihak Berkuasa Kolonial British bersungguh-sungguh memantau apa-apa percubaan untuk menyebarkan kata-kata terhadap mereka.

Beliau menyertai Pergerakan Pemuda Melayu Sibu di bawah kepimpinan Sirat Haji Yaman.

Rosli menyertai Rukun 13 pada Ogos 1948. Beliau diperkenalkan kepada organisasi oleh seorang sahabat lama, Awang Rambli.

Keluarga ini telah menjanjikan kemerdekaan kepada Sarawak melalui Perlembagaan Sarawak 1941.

Namun begitu, Charles Vyner Brookes telah bertindak melanggar perlembagaan tersebut apabila beliau menyerahkan Sarawak kepada British pada 8 Februari 1946 sebagai tanah jajahan.

Faktor berlakunya hal ini adalah kerana keluarga Brookes tidak mampu untuk membangunkan Sarawak, sekaligus menyediakan ia untuk pemerintahan sendiri, serta desakan dari pihak British sendiri untuk memperoleh Sarawak.

Jelas bahawa tindakan ini telah membawa kepada reaksi masyarakat yang sangat menentang penyerahan ini, dan bermulalah Gerakan Anti Penyerahan Sarawak.

Berang dengan keadaan ini, Rosli Dhobi melibatkan diri dalam kumpulan anti-penyerahan yang dikenali sebagai Pergerakan Pemuda Melayu Sibu.

Daripada pergerakan ini, 13 ahli akhirnya membentuk kumpulan rahsia yang dikenali sebagai Rukun 13.

Mereka pada mulanya merancang untuk membunuh gabenor British ketika itu, Charles Arden-Clarke namun telah dipindahkan ke Ghana sebelum mereka sempat berbuat demikian.

Pada 4 Disember 1949, Sir Duncan Stewart tiba di Sibu. Dia baru sahaja dilantik menjadi Gabenor Sarawak yang baharu menggantikan Charles Arden-Clarke.

Semasa hari kejadian, Sir Duncan Stewart sedang berjalan untuk bertemu penduduk Sarawak untuk lawatan rasminya yang pertama.

Pada ketika itu, 4 ahli Rukun 13 iaitu Rosli Dhoby, Morshidi Sidek, Awang Ramli dan Bujang Sutong berada di lokasi kejadian.

Menurut laporan, Morshidi Sidek telah mendekati Sir Duncan Stewart untuk mengambil gambar dan semasa Sir Duncan sedang bergambar bersama Rosli Dhoby, beliau telah bertindak menikam Sir Duncan Stewart dengan satu pisau beracun.

Rosli kemudiannya cuba untuk melakukan tikaman kedua namun telah dihalang oleh seorang pegawai polis.

Kedua-dua Rosli dan Morshidi telah ditahan di lokasi kejadian sementara Sir Duncan Stewart dibawa ke sebuah hospital di Kuching.

Sir Duncan Stewart kemudiannya dibawa ke sebuah hospital di Singapura sebelum mati kerana luka tikamannya.

Selepas penahanan Rosli Dhoby dan Morshidi Sidek, pihak British telah menjalankan penyiasatan mengenai Rukun 13.

Bujang Sutong dan Awang Ramli turut ditahan beberapa hari kemudian. Kematian Sir Duncan Stewart telah menjadikan kes ini sebagai satu kes pembunuhan dan pihak British telah mengambil tindakan keras terhadap ahli-ahli Rukun 13 ini.

Walaupun Rosli Dhoby masih remaja semasa peristiwa tersebut iaitu berusia 17 tahun, tetapi beliau tidak dibicarakan sebagai pesalah juvenil.

Setelah perbicaraan, British telah menghukum kesemua ahli-ahli yang terlibat dengan pembunuhan Sir Duncan Stewart dengan hukuman gantung sampai mati.

Rosli Dhoby telah dipenjarakan di Pusat Penjara Kuching untuk tempoh beberapa bulan. Ketika menjalani hukuman ini, beliau sempat menulis surat kepada ibu bapanya, yang berbunyi:

“Menjelangi Yang mulia ayahanda dan bonda kita, Kg. Pulo, Sibu, Sarawak

Dengan segala hormatnya anakanda menyatakan pada ayahanda dan bonda serta ahli-ahli kita sekalian yang ada; iaitu anakanda adalah di dalam selamat dan sihat. Pasal makanan anakanda di sini serta minuman sama ada tidur dan mandi semuanya cukup belaka. Dari itu anakanda harap kepada ayahanda dan bonda janganlah bersusah hati terhadap hal kesihatan anakanda di sini.

Dan anakanda harap mudah-mudahan anakanda selamat dan panjang umur berkat doa kita siang dan malam, sampai kita boleh berjumpa dan diam lagi semua dengan aman seperti sedia kala; jika dengan takdir dan izin Yang Maha Berkuasa Allah Subha nahu Wataalah.

Dari itu anakanda mohonkan perasaan hati ayahanda dan bonda serta semua ahli-ahli kita hendaklah disenangkan dan disabarkan supaya tidak jadi melarat. Doakanlah anakanda siang dan malam.

Pasal keputusan anakanda bolehlah didengarkan sedikit bulan lagi. Insya-Allah selamat!!! Dan jangan lupa ayahanda minta ahli kita sembahyang hajat.

Sekianlah dapat anakanda huraikan untuk maklum ayahanda dan bonda serta semua ahli-ahli kita. Dan wasalam peluk cium anakanda kepada ayahanda dan bonda; serta ampun dan maafkanlah mana-mana kesalahan anakanda dan sampaikanlah salam hormat dan bahagia anakanda kepada semua ahli-ahli kita; dan kawan anakanda. Adik Ainnie jangan lupa suruh pergi sekolah hari-hari dan jangan mengikut langkah saya.

Sesampai surat ini, suruhlah ahli-ahli dan kawan-kawan saya membaca. Dan surat saya yang dua ini tolong berikan dengan Wan Mahsen, bilang dengannya suruh sampai dengan orang yang anakanda telah alamatkan, dan adanya. Menunggu jawap dari ayahanda dengan yakin.

Berdasarkan kandungan surat ini, tujuan utama Rosli adalah untuk mententeramkan perasaan ayah dan ibunya agar tidak perlu bimbang dengan keadaannya di penjara.

Beliau meminta ayah dan ibunya bertenang, bersabar dan tidak susah hati. Perkara yang menarik dalam dalam surat itu ialah sikap optimisnya.

Rosli berpegang kepada semangat di sebalik prinsip Dum Spiro Spiro – Berharap Selagi Bernafas. Beliau masih menaruh harapan bahawa dia tidak akan dikenakan hukuman gantung.

Beliau meminta kaum keluarganya berdoa dan mengadakan sembahyang hajat, dengan harapan mereka dapat terus hidup seperti dahulu.

Ketika surat itu ditulis, Rosli tidak menduga sama sekali bahawa dia sebenarnya tidak mempunyai masa yang lama lagi.

Beliau percaya rayuannya akan mengambil masa beberapa bulan, berdasarkan ayat, “ Pasal keputusan anakanda bolehlah didengarkan sedikit bulan lagi.”

Ayat ini merujuk kepada rayuannya ke Majlis Privy. Dan, beliau berharap beliau akan selamat, dengan izin Allah SWT.

Di dalam surat iaitu, Rosli juga berpesan kepada adiknya Ainnie agar tidak ponteng sekolah, sebaliknya perlu ke sekolah tiap-tiap hari, dan agar Ainnie tidak mengikut jejak langkahnya, iaitu membunuh.

Pada pagi 2 Mac 1950,bilik gantung Penjara Kuching diselubungi suasana yang sangat senyap sepi.

Rosli dipindahkan dari bilik tahanannya ke bilik akhir, bersebelahan bilik gantung.

Rosli telah meminta pen dan kertas sehari sebelumnya untuk melakarkan ‘Warkah terakhir’ yang ditujukan kepada kedua-dua orang tuanya.

Malah, beliau langsung tidak mempedulikan hidangan terakhir yang bernilai sekitar $1. Apa yang dirasakan oleh Rosli adalah beliau tidak kesal dengan tindakannya kerana serta kejadian yang menimpa dirinya.

Beliau sedar dan percaya bahawa tindakannya itu adalah satu pengorbanan demi membebaskan Sarawak daripada cengkaman penjajahan.

Sekitar jam 5.00 pagi, Rosli dibawa keluar daripada biliknya dengan kepala diserkup untuk menjalani hukuman diiringi oleh pegawai dan warden penjara.

Pada pagi tersebut, Rosli tidak meminta untuk dipasangkan kot atau tali leher, sebaliknya beliau hanya memakai pakaian biasa berwarna putih.

Proses melaksanakan hukuman ini daripada saat Rosli di bawa keluar dari bilik menunggu ke bilik gantung dan digantung serta disahkan meninggal dunia hanya mengambil masa kira-kira 15 saat sahaja.

Segala alat untuk melaksanakan hukuman ini diimport dari Singapura. Malah, tukang gantung berbangsa Inggeris juga diterbangkan khas dari Penjara Changi Singapura.

Ini kerana pada ketika itu, Sarawak masih belum memiliki tukang gantung yang mampu melakukan tugas tersebut. Ini melihatkan Rosli sempat memohon sesuatu daripada tukang gantung tersebut.

Beliau dikatakan meminta supaya hukuman dijalankan selepas selesai membaca kalimah. Suntikan bius diberikan kepada beliau dan tangan serta kakinya diikiat bagi mengelakkan beliau meronta-ronta.

Akhirnya, pintu perangkap dibuka menandakan hukuman ke atas hero Sarawak ini terlaksana. Tubuh beliau dibiarkan tergantung untuk seketika dan kemudiannya dibawa turun untuk pengesahan kematian.

Walaupun tindakan ini dikritik kerana beliau hanyalah seorang remaja pada ketika itu, namun hukuman ke atas Rosli dan 3 orang rakannya tetap dijalankan.

Bimbang akan reaksi keras penduduk tempatan, khususnya orang Melayu di Sibu, kerajaan British tidak membenarkan jenazah Rosli dan Morshidi dibawa balik ke kampung halamannya.

Justeru, keputusan tegas diambil untuk mengebumikan jenazah Rosli dan Morshidi di kawasan Penjara Kuching.

Selepas 46 tahun bersemadi di kompleks penjara, jenazah Rosli Dhoby dipindahkan dari Penjara Pusat Kuching untuk dikebumikan di Makam Pahlawan Sarawak berhampiran Masjid Kampung Sibu di pekannya Sibu pada 2 Mac 1996.

Untuk menghormati perjuangan dan pengorbanannya, beliau diberikan pengebumian kerajaan oleh kerajaan Sarawak.

Sebuah sekolah di Sibu, Sekolah Menengah Kebangsaan Rosli Dhoby (SMKRD) telah dinamakan sempena beliau.

Pada tahun 2009, sebuah siri mini yang merangkumi tempoh dari beliau menyertai Rukun 13 sehingga hukuman mati beliau diterbitkan oleh studio penerbitan Malaysia KL Motion Picture Co. yang bertajuk "Warkah Terakhir" yang dibintangi oleh Beto Kusyairy sebagai Rosli.

Dalam drama tersebut, Rosli kelihatan melarikan diri selepas menikam Sir Duncan. Hal ini bercanggah dengan kenyataan menurut waris Rosli Dhoby, Lucas Johny yang melihat sendiri kejadian tersebut.

Lucas memberitahu bahawa wira ini menikam Duncan sebanyak 1 kali sebelum cuba untuk melakukannya sekali lagi namun dihalang oleh pegawai polis.

Kesilapan fakta ini melihatkan Rosli seolah-olah seorang yang pengecut, walhal tindakan yang dilakukan menentang penjajah olehnya adalah sesuatu yang patut dipuji.


8 Barang Koleksi Yang Paling Pelik Dan "Rare" Di Dunia

Mengumpul koleksi adalah salah satu hobi yang paling menarik di dunia. Setiap daripada kita mempunyai minat tersendiri yang unik, membuatkan pengumpulan koleksi menjadi bertambah menarik.

Ada yang gemar mengumpulkan pakaian seperti kasut, aksesori seperti jam tangan malah mengumpul kereta mewah. Namun, terdapat mereka yang mengumpul perkara pelik.

iluminasi.com kongsikan 8 koleksi objek yang paling pelik di dunia.

Paul Schmelzer merupakan seorang pengumpul tanda tangan, tetapi bukan jenis biasa yang dilakukan oleh orang ramai.

Dia meminta para penulis, seniman, ahli politik, dan bintang filem terkenal untuk menandatangani barangan bukan dengan nama mereka tetapi menggunakan namanya sendiri.

Koleksi ini mempunyai lebih daripada 70 autograf, termasuk satu oleh Noam Chomsky dan satu lagi oleh Dan Castellaneta, suara Homer Simpson.

Pada tahun 1997 seorang lelaki di Iceland, Sigurdur Hjartarson, memutuskan untuk membuka sebuah Muzium untuk menunjukkan dunia koleksi eksentriknya.

Apa yang mengejutkan adalah muzium ini memaparkan objek yang sangat aneh, iaitu 143 zakar dari 41 jenis mamalia.

Sigurdur Hjartarson masih menunggu penderma terakhir untuk melengkapkan koleksi ini, iaitu zakar manusia.

Seorang wanita yang dikenali sebagai Pikabellechu memegang rekod dunia Guinness kerana mempunyai koleksi Pokemon terbesar di Dunia.

Dia mempunyai semua jenis dari kereta hinggalah ke patung bagi setiap watak binatang tersebut.

Tidak menghairankan, dia juga merupakan individu yang kerap menghadiri konferens dan dianggap sebagai pakar Pokemon.

Pikabellechu juga menghasilkan kostum sendiri untuk dipakai dalam acara Pokemon, acara kanak-kanak, konvensyen dan acara berkaitan media lain.

Seorang pesara dari Birmingham, United Kingdom mengumpul lebih daripada 5,000 ketul sabun dari seluruh dunia.

Carol Vaughn, 65 tahun, telah mengumpul sejumlah sabun yang sangat mengagumkan semenjak tahun 1991 dan tidak mempunyai rancangan untuk menghentikan minatnya ini.

Pengumpulannya bermula sebagai cara untuk meluangkan masa ketika dia menjaga ibunya dan sekarang telah melihat dia membina koleksi sabun terbesar di dunia.

John Reznikoff adalah pemilik koleksi yang sangat iaitu mengumpulkan rambut selebriti dan tokoh sejarah.

John mempunyai koleksi helaian rambut yang paling terkenal di dunia termasuk rambut Abraham Lincoln, Edgar Allan Poe, Albert Einstein dan Marilyn Monroe.

Malah, dia juga mampu menjual sedikit daripada koleksinya. Pada tahun 2007, sebuah syarikat bernama LifeGem mencipta berlian dari helaian rambut Ludwig van Beethoven yang merupakan salah satu daripada koleksi John Reznikoff.

Jens Veerbeck, 40 tahun, memiliki koleksi pemanggang roti yang unik yang mengandungi lebih daripada 600 model, termasuk satu bernilai RM18,800 dari tahun 1920-an.

Dia kini telah membangunkan muzium pemanggang dalam talian untuk mempamerkan beratus-ratus reka bentuk yang disimpan di loteng yang diubahsuai di apartmennya di Essen, Jerman.

Walaupun hobinya agak mahal, sesetengah model yang jarang ditemui mampu mencecah RM8,000 setiap satu dan mempunyai lebih daripada dua kali ganda dalam nilai.

Koleksi Luke Underwood yang berjumlah 7,000 unit barangan promosi dipercayai adalah yang terbesar di dunia dan menarik perhatian para pembida dari seluruh dunia.

Koleksi barangan Happy Meal yang jarang ditemui ini menampilkan satu-satunya set 101 Dalmations yang lengkap di dunia dan bersertakan beg asalnya, termasuk dengan beratus-ratus kotak Happy Meal, mainan dan poster.

Kanak-kanak berusia 11 tahun itu kemudiannya menjual set koleksinya dengan harga RM40,000.

Pada akhir tahun 2008, seorang lelaki menjual model Scalextric terbesar di dunia iaitu lebih daripada 1,000 unit kereta, litar perlumbaan sejauh 4 kilometer dan aksesori yang tidak terkira banyaknya.

Koleksi itu termasuklah dengan Bugatti Type 59 yang jarang ditemui dan Ferrari Berlinetta GT250 kuning serta 1,000 model Scalextric yang lain.

Lelaki ini memperoleh Scalextric pertama pada tahun 1957, ketika jenama itu dilancarkan dan telah menambah koleksinya selama setengah abad yang lalu.


5 Fakta Menarik Tentang Banduan Hukuman Mati Yang Ramai Tak Tahu

Pelbagai kaedah dibangunkan untuk menangani penjenayah kejam di seluruh dunia dan antara salah satunya adalah hukuman mati.

Hukuman mati dilihatkan sebagai hukuman yang setimpal bagi penjenayah yang membunuh seseorang. Malaysia antara salah satu negara yang melaksanakan hukuman ini.

iluminasi.com kongsikan 5 fakta menarik tentang individu yang dihukum mati.

Walaupun lelaki dan wanita yang dihukum mati tidak akan pernah hidup lagi, namun tindakan berkahwin antara satu sama lain agak kerap berlaku.

Malah, berpuluh-puluh perkahwinan telah berlangsung setiap tahun di Amerika Sahaja.

Satu perbezaan antara upacara biasa dan upacara perkahwinan bagi banduan hukuman mati adalah tiada kata-kata "hanya mati yang akan memisahkan kita" dalam sumpah mereka.

Salah satu kes perkahwinan yang terkenal ialah di antara Damien Wayne Echols dan Lorri Davis.

Pada tahun 1994, Damien adalah salah seorang daripada 3 lelaki yang didapati bersalah membunuh 3 kanak-kanak berusia 8 tahun di Memphis Barat, Arkansas.

Kekejaman itu menarik perhatian banyak pihak media pada masa itu dan tahun-tahun yang seterusnya.

Pada Disember 1999, Damien dan Lorri telah berkahwin di Penjara Arkansas dalam majlis Buddha. Mereka masih menjadi suami isteri dengan selamat pada hari ini dan tinggal di Salem.

Selepas 18 tahun dipenjara, Damien dibebaskan atas pengakuan Alford (pengakuan bersalah di mahkamah jenayah, di mana seorang defendan dalam kes jenayah tidak mengakui perbuatan jenayah dan menegaskan tidak bersalah).

Pengakuan itu bermakna mereka harus mengakui bahawa terdapat bukti yang cukup untuk membuktikan mereka bersalah, tetapi cukup faktor untuk membolehkan pembebasan mereka sambil mengekalkan ketidakbersalahan mereka.

Aspek yang agak menghairankan tentang kehidupan penjara adalah akses kepada kemewahan dan keistimewaan.

Mereka diberikan pelbagai bentuk kelebihan termasuklah hiburan yang bermula daripada radio hingga kepada Xbox.

Ini sudah tentu mencetuskan kemarahan keluarga mangsa yang telah mengecam tindakan yang membenarkan banduan-banduan menghias penjara mereka seperti bilik hotel, dan tidak seperti tempat hukuman.

Banduan yang dihukum mati dibenarkan di beberapa tempat untuk memiliki pemain CD, pembuat kopi, perpustakaan dan akses DVD, malah memelihara kucing.

Walau bagaimanapun, perlu diingati bahawa keistimewaan ini adalah bersebab iaitu sebagai ganjaran berkelakuan baik dan boleh ditarik balik jika tidak mematuhi peraturan.

Kerana sebaik sahaja penjenayah kejam ini ditangkap, mengawal mereka juga merupakan satu pertempuran yang sangat sukar.

Walaupun banyak langkah keselamatan dan pengawasan yang diambil, kes melepaskan diri oleh banduan hukuman mati tidak terkecuali untuk berlaku.

Seperti kata pepatah lama, di mana ada kemahuan, di situ ada jalan.

Mungkin salah satu kes paling berani adalah oleh Charles Victor Thompson, yang dijatuhkan hukuman mati pada tahun 1998 kerana membunuh teman wanitanya dan lelaki lain.

Pasti anda tertanya-tanya bagaimana dia boleh melarikan diri. Terowong? Helikopter? Atau seperti dalam siri Prison Break? Tidak.

Charles Thompson hanya berjalan keluar melalui pintu. Apa yang perlu dia lakukan adalah menyeludup masuk pakaian seragam dan mengaturkan pertemuan dengan peguamnya.

Selepas pertemuan itu, Charles menukarkan pakaian dan berjalan keluar. Ketika dia sampai ke meja hadapan, Charles dihentikan oleh seorang pengawal.

Namun, dia sudah bersedia untuk saat itu. Dia menunjukkan lencana banduan kepada pengawal tersebut dan memberitahu bahawa dia bekerja untuk peguam negara.

Menurut sumber, pengawal itu perasan bahawa kad itu bukan kad peguam kerana memiliki penglihatan kabur. Dengan ini, mudah bagi Charles melarikan diri tanpa melakukan sebarang tindakan berbahaya.

Malang sekali, Charles ditangkap 3 hari kemudian selepas mabuk teruk di sebuah kedai alkohol.

Hukuman mati tidak terbatas pada satu jantina sahaja. Sehingga 1 Januari 2013, terdapat 63 wanita yang dihukum mati di Amerika Syarikat sahaja.

Walau bagaimanapun, nisbahnya adalah sangat berat sebelah. 63 wanita ini hanya merangkumi 2% sahaja daripada jumlah hukuman mati keseluruhan iaitu 3,125 orang.

Sejak hukuman mati diperkenalkan semula pada tahun 1976, 13 wanita telah dihukum mati di Amerika Syarikat, berbanding 1,360 lelaki dalam tempoh yang sama.

Walau bagaimanapun, yang paling mengejutkan adalah usia juga bukanlah penghalang kepada seseorang untuk dijatuhkan hukuman mati.

George Junius Stinney Jr. hanya berusia 14 tahun ketika dia dihukum mati, individu termuda yang menerima hukuman ini di Amerika Syarikat pada abad ke-20.

George telah disabitkan membunuh 2 gadis di South Carolina dan dihukum dengan kerusi elektrik. Walau bagaimanapun, pada Januari 2014, keluarga George telah menghubungi gabenor untuk membuka semula kes itu untuk membersihkan namanya.

Namun, George telah disabitkan oleh juri hanya selepas 10 minit perbicaraan, walaupun tidak ada saksi semasa perbicaraan.

Ia mungkin sukar untuk dipercayai, tetapi Amerika Syarikat hanya menghapuskan pelaksanaan hukuman mati kepada golongan bawah umur pada 1 Mac 2005.

Selain Amerika, hanya 7 negara lain yang pernah menghukum mati kepada penjenayah bawah umur sejak 1990 adalah Iran, Pakistan, Arab Saudi, Yaman, Nigeria , Republik Demokratik Congo dan China.

Penyeludupan barang haram ke dalam penjara bukanlah sesuatu yang baru. Kaedah penyeludupan telah menjadi semakin terperinci dan licik serta sukar untuk dikesan.

Walau bagaimanapun, anda mungkin beranggapan bahawa kawalan keselamatan jauh lebih ketat untuk banduan hukuman mati, menghalang hal sebegini berlaku. Namun, ia tidak benar.

Rokok dan dadah sebenarnya boleh diseludup melalui surat. Namun, masalah terbaru adalah berlakunya penyeludupan telefon bimbit ke dalam tangan banduan hukuman mati.

Antara salah satu cara untuk ini adalah merasuah pegawai penjara.

Pada tahun 2008, satu insiden sebegini berlaku di Texas di mana seorang banduan bernama Richard Tabler merasuah pengawal sebanyak RM8,400 untuk menyeludup telefon bimbit.

Banduan itu berkongsi telefon tersebut dengan sembilan banduan lain, yang merangkumi 2,800 minit panggilan dalam tempoh 30 hari.

Richard membuat panggilan kepada senator negari dan memberitahu mengetahui nama anak perempuannya dan mengancam untuk menyebabkan kecederaan terhadap anaknya.


Kisah Bagaimana Bank Paling Kebal di England Berjaya Dipecah Masuk

Bank of England merupakan salah satu institusi kewangan yang tertua di dunia dan bertanggungjawab mengekalkan kestabilan kewangan di United Kingdom. Pada tahun 1734, bangunan baru Bank of England telah dibina di Threadneedle Street, London, dengan kawasan keseluruhannya seluas 3.4 ekar.

Bangunan ikonik ini mempunyai lapan bilik bawah tanah yang tersembunyi dan dipenuhi dengan bongkah-bongkah emas dalam jumlah yang begitu banyak sekali. Menurut The Spectator, bank itu dibina dengan keselamatan tinggi di mana dindingnya adalah 8 kaki tebal.

Bilik kebal di bank itu mempunyai kunci yang direka khas sepanjang lebih daripada satu kaki dan kini ia dilengkapi pula dengan teknologi pengecaman suara sebagai sistem keselamatan tambahan yang moden.

Menurut akhbar The Independent pula, Bank of England dikatakan menyimpan emas bernilai sebanyak £100 billion (RM 538 billion). Ini menjadikan Bank of England sebagai penyimpan emas kedua terbesar dunia selepas Rizab Persekutuan New York di Amerika Syarikat.

Nilai yang besar ini merangkumi 400,000 bongkah emas yang beratnya adalah lebih kurang 12kg setiap satu. Berat keseluruhan simpanan emas ini ialah 5,134 tan. Kesemua bongkah emas itu perlu dibahagikan dengan betul ke seluruh lapan bilik kebal, agar beratnya itu tidak membuatkan bongkah emas itu tenggelam ke dalam tanah.

Bank itu amat berbangga kerana tidak pernah dirompak walaupun sekali selama 325 tahun sejarahnya beroperasi. Walau bagaimanapun, dikhabarkan bahawa pertahanan dan kekebalan bank itu sebenarnya telahpun dipecahkan pada kurun ke-19 apabila seorang pekerja pembentungan berjaya memasuki bilik kebal emas utamanya.

Menurut laman web Bank of England, kejadian luar biasa ini adalah perkara yang amat memalukan para pengarah institusi kewangan terbesar dan amat dihormati semasa era Victoria.

Pada tahun 1836, pengarah Bank of England ketika itu telah menerima sepucuk surat tanpa nama pengirim, di mana penulis mendakwa dia mempunyai akses terus kepada emas yang disimpan dengan ketat di dalam bank itu.

Para pengarah ketika itu menganggap perkara ini adalah satu gurauan dan terus mengabaikannya begitu sahaja. Walau bagaimanapun, tidak lama selepas itu mereka menerima sepucuk lagi surat misteri tanpa nama pengirim.

Penulis surat itu dengan berani menawarkan untuk bertemu dengan para pengarah bank dalam masa satu jam di dalam mana-mana bilik kebal utama pilihan mereka.

Menurut laman web bank itu lagi, para pengarah agak terkejut tetapi menganggapnya mustahil bagi seseorang untuk memecah masuk ke bilik kebal tanpa diketahui mereka.

Mereka kemudian bersetuju dengan tawaran pertemuan itu dan pada satu petang, semua para pengarah telah berkumpul di dalam salah sebuah bilik kebal utama seperti yang dipersetujui.

Para pengarah begitu terkejut apabila tiba waktu pertemuan yang ditetapkan, terdengar bunyi ketukan di bawah lantai bilik kebal dan seorang lelaki muncul tidak lama selepas itu. Dia adalah seorang pekerja pembentungan yang sedang melakukan kerja membaik pulih tapak Bank of England yang terletak di Threadneedle Street itu.

Semasa melakukan pemeriksaan rutinnya, dia secara tidak sengaja telah menemui satu longkang lama yang menghubungkan terus kepada bahagian bawah bilik kebal utama Bank of England yang menyimpan jongkong emas itu.

Saluran longkang itu telah menyediakan titik akses yang ideal untuk memecah masuk bilik kebal utama dan ia merupakan pelanggaran keselamatan yang besar. Para pengarah bank terkejut apabila mengetahui terdapat kelemahan besar dalam rekaan keselamatan yang mereka bina dengan teliti selama ini.

Setelah mengira stok emas mereka, pihak bank menyedari bahawa pekerja pembentungan itu tidak mengambil apa-apa dari bilik kebal itu walaupun mempunyai banyak peluang untuk berbuat demikian.

Sebagai penghargaan untuk kejujurannya, para pengarah bank telah memberikan hadiah £800 kepadanya (jumlah itu bersamaan dengan nilai £80,000 atau RM 430,000 pada hari ini). Hadiah itu sudah tentu mengubah kehidupan lelaki itu.

Kisah ini tetap menjadi khabar angin yang terkenal dan dipaparkan dalam laman web Bank of England kerana tiada rekod dalam arkib bank yang membuktikan cerita itu benar-benar sahih. Nama pekerja pembentungan yang jujur itu juga tidak dicatatkan.

Namun, terdapat laporan rasmi bahawa kerja-kerja pembaikan telah dijalankan oleh pihak berkuasa bandar di Threadneedle Street, berhampiran tapak Bank of England pada tahun 1836. Kenyataan ini membuatkan kisah 'kekebalan' bank itu telah diceroboh kedengaran masuk akal.

Mungkin para pengarah bank ketika itu terlalu malu untuk menyimpan rekod rasmi mengenai kejadian itu. Kisah ini menjadi peringatan kepada bank-bank lain di seluruh dunia bahawa dinding yang tebal tidak menjamin kekebalan sesebuah bilik kebal itu.


Ini Bagaimana Pita Kaset Merakam Dan Memainkan Lagu Serta Video

Apabila bercakap tentang rakaman muzik, rakaman pita magnet terbukti menjadi asas kepada semua yang kita tahu tentang industri muzik pada hari ini.

Teknologi yang semakin pesat membangun membuatkan penggunaannya tidak lagi releven.

Namun, ia merupakan cara pertama merakam muzik dengan keupayaan untuk menyimpan data pukal dalam jumlah tertentu.

Terdapat dua alam utama yang bergantung kepada pita magnetik, pertama adalah muzik dan yang kedua adalah rakaman video.

Sebelum kemunculan cakera padat, Internet dan muzik serta video dalam talian, bentuk yang paling popular untuk membeli hasil seni ini adalah kaset muzik dan kaset VHS.

Sebelum kita fahami bagaimana teknologi ini digunakan, kita lihat dulu sifat-sifat pita magnet itu sendiri.

Jika dilihatkan, pita magnet sangat ringkas. Pita ini biasanya mempunyai filem plastik yang digunakan sebagai asas dan di atas asas ini, lapisan serbuk ferik oksida digabungkan.

Ferik oksida ini biasanya dicampurkan dengan pengikat, yang membantu bahan ini untuk melekat dengan betul pada filem plastik.

Pelincir kering juga digunakan untuk mengelakkan filem daripada terkoyak dari masa ke masa akibat geseran. Ferik oksida tidak boleh dikelirukan dengan besi.

Besi oksida, juga dikenali sebagai karat (FeO), berbeza daripada Ferik Oksida (Fe2O3), yang merupakan jenis besi oksida lain.

Nama biasa lain untuk ferik oksida adalah Maghemite dan ferik oksida gamma.

Oksida yang digunakan mempunyai ciri yang unik kerana ia adalah bahan ferromagnetik.

Bahan ferromagnetik boleh ditakrifkan sebagai objek yang boleh bermagnet secara kekal kecuali dan sehingga kemagnetan itu dihapuskan.

Yang pertama adalah apa sahaja boleh direkodkan ke atas pita dan pita itu akan dapat memainkannya kembali bila-bila masa sahaja kita mahu.

Ciri penting kedua dimiliki adalah maklumat yang terdapat pada pita boleh dipadamkan dengan melalukan magnet pada pita. Ini akan menghapus kemagnetan yang ada.

Seperti pita magnet, pita perakam juga menggunakan mekanisma yang sangat ringkas.

Segala-galanya dari peranti muzik mudah alih yang awal dan paling popular iaitu Walkman sehingga ke dek audiophile mewah generasi ini, para pereka telah berusaha untuk membuatkannya seringkas yang boleh.

Untuk meringkaskan keseluruhan mekanisma pita perakam, ia melibatkan penggunaan elektromagnet untuk memagnetkan oksida pada filem.

Elektromagnet yang biasa digunakan adalah kepala kecil berbentuk pin. Elektromagnet ini terdiri daripada teras besi yang dibalut dengan wayar.

Semasa rakaman, isyarat audio dihantar melalui gegelung wayar untuk menghasilkan medan magnet di dalam teras besi.

Pada jurang antara elektromagnet dan pita magnetik, satu fluks atau pengaliran magnet terhasil dan membentuk satu corak yang membantu memagnetkan pita magnetik.

Kini anda sudah mendapat gambaran bagaimana maklumat disimpan pada pita magnetik, bagaimana pula proses membaca dan memainkan semula muzik dilakukan?

Inilah masanya kepala pita memainkan peranannya. Kepala pita terdiri daripada gelung bulat dengan wayar di sekelilingnya, serupa dengan elektromagnet yang digunakan untuk rakaman.

Satu-satunya perbezaan adalah proses yang terbalik berlaku ketika lagu dimainkan.

Memandangkan pita magnetik itu mempunyai tahap magnetisasi tertentu ketika ia melalui kepala pita, ia menghasilkan perubahan dalam medan magnet di sekitar kepala pita.

Menurut undang-undang elektromagnetisme, apabila terdapat perubahan magnetisme sekitar konduktor, ia mendorong arus elektrik tertentu dalam konduktor.

Ini adalah apa yang berlaku kepada kepala pita kerana setiap bahagian pita magnetik dimagnetkan secara berbeza di mana ia terus menghasilkan arus elektrik yang bervariasi.

Kemudian, arus elektrik yang terhasil diproses oleh pemain muzik dan anda dapat mendengar lagu yang dimainkan!

Mungkin agak rumit untuk memahami sepenuhnya, tetapi sekurang-kurangnya anda boleh menggambarkan bagaimana kaset lagu berfungsi.

Terdapat bahagian tertentu pada pita magnetik yang dikenali sebagai kepala pemadam yang bertanggungjawab untuk proses ini.

Kepala pemadam ini menghasilkan medan magnet arus ulang alik (AC) yang berfrekuensi tinggi pada pita.

Medan magnet arus ulang alik ini adalah berkali ganda lebih kuat daripada pita magnetik, yang meranapkan garis magnetik yang tersusun sebelumnya.

Perlu diingatkan bahawa medan magnet AC ini tidak menyahmagnetkan pita, tetapi ia hanya meranapkan kemagnetan pita supaya maklumat baru dapat dimagnetkan ke atasnya.

Kesimpulannya, walaupun proses ini agak mengelirukan, tetapi apabila anda terjumpa dengan kaset ini, anda tahu bahawa pemuzik bukanlah satu-satunya golongan yang bertanggungjawab ke atas lagu-lagu mereka dimainkan di seluruh dunia.


5 Perhambaan Kanak-Kanak Pada Zaman Moden Yang Jarang Diceritakan

Secara umumnya, kanak-kanak adalah golongan manusia yang belum mencapai akil baligh. Walau bagaimanapun, sesetengah negara mungkin mempunyai had umur atau definisi yang lebih spesifik apa yang dimaksudkan dengan seseorang kanak-kanak.

Peranan dan kepentingan golongan ini memang tidak dapat dinafikan terutamanya kepada sesebuah negara. Bagi memelihara golongan ini, Malaysia telah meratifikasikan Konvensyen Mengenai Hak Kanak-Kanak pada tahun 1995 yang memberi tumpuan kepada kebajikan, kelangsungan hidup, perlindungan dan penyertaan setiap kanak-kanak di Malaysia.

Bagi ibu bapa pula, mereka mempunyai tanggungjawab yang besar mendidik dan membentuk peribadi anak-anak mereka. Malangnya, tidak semua kanak-kanak dapat menikmati kehidupan seperti kanak-kanak sebaya dengan mereka. Akibat dihimpit kemiskinan, konflik, masalah keluarga dan sebagainya, golongan ini menjadi mangsa perhambaan di zaman moden ini.

Kali ini, pihak Iluminasi ingin berkongsi sedikit sebanyak contoh bagaimana golongan kanak-kanak dimanipulasi dan dilayan seperti golongan hamba pada masa kini.

Aktiviti melombong boleh dikatakan antara pekerjaan yang sangat berisiko tinggi. Tempoh kerja yang panjang, penggunaan tenaga fizikal dan kawasan kerja yang merbahaya adalah antara perkara biasa yang perlu dihadapi oleh seseorang pelombong.

Malangnya, di sesetengah tempat di Afrika, Amerika Latin, Eropah dan Asia, kanak-kanak dipaksa bekerja di lombong-lombong haram. Seawal umur 5 tahun lagi, mereka sudah dikerah untuk bekerja di lombong dan hanya diberikan bayaran yang sangat sedikit.

Pendedahan kepada pekerja melombong seawal kanak-kanak ini bukan sahaja merbahaya, malah boleh membantutkan perkembangan fizikal dan mental golongan ini. Malangnya, lokasi lombong-lombong haram yang terpencil dan tersorok selain amalan rasuah menyebabkan kebanyakannya terlepas daripada perhatian pihak berkuasa.

Paksaan terhadap kanak-kanak ke dalam pasukan tentera bukanlah sesuatu yang baru. Malah, kuasa besar seperti Amerika Syarikat sendiri pernah menghantar kanak-kanak pergi ke medan perang sewaktu zaman Perang Dunia dahulu. Malangnya, penggunaan kanak-kanak dalam peperangan masih lagi diamalkan terutamanya di kawasan-kawasan konflik yang masih berperang, contohnya sewaktu perang saudara di Sierra Leone.

Kanak-kanak biasanya diseludup masuk memandangkan mereka masih muda, bertenaga dan mudah diajar. Daripada kecil lagi, pemikiran mentah mereka akan dibasuh dengan idealogi-idealogi peperangan bagi meningkat semangat mereka.

Bagi kanak-kanak yang terperangkap dengan pihak musuh ketika peperangan, mereka akan dipaksa pula bekerja sebagai buruh paksa dalam sektor pembinaan dan pengangkutan. Walaupun masih mentah dalam pemikiran, mereka yang ditangkap oleh musuh akan dilayan seperti banduan dewasa yang lain.

Suatu ketika dahulu, akhbar Al-Jazeera pernah membuat pendedahan mengenai penyeludupan kanak-kanak daripada China dan Vietnam ke Great Britain untuk dijadikan buruh di ladang ganja. Kebanyakan ladang ini terletak di Scotland dan dikawal oleh gangster. Kanak-kanak ini ditipu dengan tawaran bekerja di Eropah tetapi sebaliknya diseludup sebagai buruh paksa.

Kanak-kanak seawal 13 tahun akan diletakkan di kawasan penanaman ganja yang terletak dalam bangunan yang tertutup dan di kawal rapi ini. Dikatakan sekitar 300 orang diseludup masuk setiap tahun bagi tujuan ini. Kanak-kanak ini biasanya akan dipaksa untuk bekerja bagi membayar hutang mereka dan diugut ahli keluarga mereka akan dibunuh sekiranya mereka cuba melarikan diri.

Kerajaan tempatan telah banyak kali menyerbu ke ladang-ladang ini. Malangnya, nasib kanak-kanak ini tidak dibela sebaliknya mereka juga ditangkap kerena didapati bersalah bekerja menanam ganja. Nasib mereka ini umpama bagai jatuh ditimpa tangga.

Pada tahun 2013, organisasi International Labour Organization (ILO) pernah mendedahkan serama 10.5 juta kanak-kanak dimana 71% daripadanya adalah perempuan telah diseluduh sebagai buruh paksa dalam industri perkhidmatan. Lebih mengejutkan, kanak-kanak ini juga diseludup seawal 5 tahun.

Kanak-kanak ini dipaksa masak, menjaga tanaman, membersih rumah dan melakukan segala kerja pembersihan di tempat mereka bekerja. Perkara ini berlaku di banyak negara termasuklah Amerika Syarikat. Dianggarkan 50,000 orang kanak-kanak dilayan seperti hamba dan buruh paksa di Amerika Syarikat dan sekitar 17,500 diseludup masuk ke negara itu setiap tahun.

Malangnya, eksploitasi seperti ini sukar dikesan. Sebagai contoh, satu kes dimana seorang kanak-kanak bernama Shyima yang telah diseludup oleh sepasang suami isteri ke California. Dia tidak dibayar gaji, dipaksa tidur di garaj, menjadi orang gaji dan sebagainya. DIseludup ketika masih kecil, ketika diselamatkan dia didapati tidak boleh membaca.

Industri coklat pernah gempar suatu ketika dahulu apabila pendedahan terdapat banyak pengeluar syarikat coklat gergasi mendapatkan sumber koko daripada ladang-ladang koko di Ivory Coast yang banyak menggunakan khidmat buruh paksa. Malah, pekerja di ladang-ladang ini begitu miskin sehingga mereka sendiri tidak pernah merasai rasa coklat yang dijual di pasaran.

Ghana dan Ivory Coast mengeluarkan 60% serbuk koko di dunia dan penggunaan kanak-kanak sebagai tenaga buruh sudah menjadi kebiasaan. Sebahagian besar daripada kanak-kanak ini diseludup masuk dan dipaksa bekerja di ladang-ladang ini. Dianggarkan 500,000 hamba kanak-kanak bekerja dalam industri ini.

Kanak-kanak yang diseludup masuk ini biasanya anak yatim dan gelandangan. Mereka diseludup dengan janji palsu bahawa kehidupan mereka akan lebih baik. Fizikal kanak-kanak ini yang masih kecil dan tempat kerja yang sangat mencabar menyebabkan mereka terdedah dengan pelbagai kecederaan.


Di Sebalik Trend Bunuh Diri Di Jepun Dan Korea Selatan Yang Semakin Membimbangkan

Menurut statistik terkini dari kerajaan, kes bunuh diri dalam kalangan kanak-kanak di Jepun telah meningkat ke tahap tertinggi dalam lebih daripada tiga dekad.

Kaji selidik terbaru menunjukkan 250 kanak-kanak sekolah rendah dan sekolah menengah mengambil nyawa mereka sendiri pada tahun itu kerana pelbagai sebab.

Dalam kebanyakanil kes, alasan di sebalik bunuh diri tidak diketahui, tetapi beberapa kanak-kanak dilaporkan telah dibuli, sementara yang lain mempunyai masalah keluarga atau kebimbangan mengenai masa depan mereka.

Jepun telah lama bergelut dengan masalah ini, antara salah satu negara dengan kadar bunuh diri tertinggi dalam dunia perindustrian, menurut Pertubuhan Kesihatan Sedunia.

Pada akhir 1990-an, bunuh diri adalah topik yang sangat sensitif di Jepun, jadi ia jarang dibincangkan di peringkat awam.

Sejak itu, Jepun telah membuat langkah penting dalam pencegahan bunuh diri, terutamanya dalam kalangan lelaki usia pertengahan dan warga tua, tetapi kadar bunuh diri oleh remana terus meningkat.

Walaupun bunuh diri dalam kalangan kanak-kanak bukanlah masalah yang unik kepada Jepun, namun penyakit mental adalah "masih bukan topik terbuka untuk dibincangkan, dan sukar untuk golongan ini yang tertekan untuk mendapatkan bantuan.

Kebanyakan mereka yang membunuh diri adalah pelajar sekolah menengah. Kerajaan sebelum ini mencatatkan peningkatan tahunan bunuh diri pada 1 September, iaitu permulaan tahun sekolah baru.

Menurut seorang pelajar, Nanae Munemasa, cuti sekolah yang panjang membolehkan pelajar berada di rumah, jadi ia merupakan syurga bagi pelajar yang sering dibuli.

Namun apabila cuti sekolah tamat dan perlu kembali ke sekolah, kemungkinan untuk dibuli adalah tinggi.

Lebih malang, kebarangkalian untuk mereka ini mendapatkan bantuan dan pemahaman daripada ibu bapa mendorong kepada angka bunuh diri yang tinggi.

Di Asia, hanya Korea Selatan mempunyai kadar bunuh diri yang lebih tinggi daripada Jepun, menurut Pertubuhan Kesihatan Sedunia.

Korea Selaran mencatatkan 26.9 kematian dalam setiap 100,000 orang pada 2017, berbanding 18.5 untuk Jepun dan 3.2 untuk Filipina.

Bunuh diri di Korea Selatan adalah kadar ke-10 tertinggi di dunia dan kadar bunuh diri ke-2 tertinggi kedua dalam negara Pertubuhan Kerjasama Ekonomi dan Pembangunan (OECD), selepas Lithuania.

Kadar yang sangat dashsyat di Korea Selatan berbanding dengan negara maju lain ini diperburuk lagi oleh jumlah kes bunuh diri dalam kalangan warga emas yang tinggi.

Salah satu faktor bunuh diri adalah disebabkan oleh tahap kemiskinan yang meluas dalam kalangan mereka, dengan hampir separuh daripada warga tua hidup di bawah garis kemiskinan.

Digabungkan dengan jaringan keselamatan sosial yang agak teruk untuk golongan tua, ini menyebabkan mereka membunuh diri untuk tidak menjadi beban kewangan kepada keluarga.

Ini kerana struktur sosial yang lama di mana tanggungjawab anak-anak untuk menjaga ibu bapa mereka semakin lenyap pada abad ke-21.

Hasilnya, warga tua yang tinggal di kawasan pedalaman cenderung untuk mempunyai kadar bunuh diri yang lebih tinggi.

Ini disebabkan oleh kadar diskriminasi terhadap warga tua yang sangat tinggi, terutamanya apabila memohon pekerjaan, dengan 85.7% daripada mereka yang berusia 50-an mengalami diskriminasi.

Diskriminasi umur juga berkait dengan bunuh diri, di samping mempengaruhi kadar kemiskinan.

Bunuh diri adalah punca kematian tertinggi dalam kalangan warga Korea Selatan yang berusia 10 hingga 39 tahun.

Walaupun lebih rendah daripada kadar yang dicatatkan warga tua, namun pelajar sekolah menengah dan kolej di Korea mempunyai kadar bunuh diri yang lebih tinggi daripada purata.

Secara purata, kadar bunuh diri dalam kalangan lelaki adalah dua kali lebih tinggi daripada wanita. Walau bagaimanapun, kadar percubaan bunuh diri lebih tinggi bagi wanita berbanding lelaki.

Menurut kajian, disebabkan lelaki menggunakan kaedah bunuh diri yang lebih teruk, lelaki mempunyai kadar penyempurnaan bunuh diri yang lebih tinggi daripada wanita.

Kerana undang-undang Korea Selatan sangat menghalang pemilikan senjata api, hanya 33% wanita Korea Selatan menggunakan kaedah ganas untuk membunuh diri.

Keracunan adalah kaedah yang paling biasa digunakan wanita Korea Selatan, dengan racun perosak menyumbang separuh daripada kematian bunuh diri di kalangan mereka. itu.

58.3% daripada kes bunuh diri dari tahun 1996 hingga 2005 menggunakan keracunan racun perosak.

Kaedah lain yang menjadi kelaziman untuk membunuh diri adalah dengan menggantung diri.

Satu kajian oleh Jeon et al. menunjukkan perbezaan antara kaedah yang digunakan oleh cubaan bunuh diri yang dirancang dan tidak dirancang.

Percubaan bunuh diri yang tidak dirancang cenderung menggunakan agen kimia atau terjunan, tiga kali ganda berbanding cubaan bunuh diri yang dirancang.

Menurut sebuah kajian, Korea Selatan mengalami lonjakan kes bunuh diri selepas kematian selebriti.

Kajian itu mendapati 3 daripada 11 kes bunuh diri oleh selebriti mengakibatkan peningkatan kadar bunuh diri dalam kalangan penduduk.

Kajian ini dikawal bagi melihat kesan-kesan berpotensi berkenaan faktor yang kurang jelas, seperti kadar bermusim dan kadar pengangguran, namun kes bunuh diri oleh selebriti masih mempunyai hubungan yang kuat terhadap peningkatan kadar bunuh diri selama sembilan minggu.

Tahap liputan media terhadap kes bunuh diri selebriti memberi kesan kepada tahap peningkatan kadar bunuh diri itu sendiri.

Dalam kajian itu, ketiga-tiga kes bunuh diri selebriti yang menerima liputan media meluas memberikan kesan kepada peningkatan dalam kadar bunuh diri, manakala kes bunuh diri selebriti lain dengan liputan media rendah tidak membawa kepada peningkatan kadar bunuh diri.

Sebagai tambahan kepada konsep bunuh diri yang semakin meningkat, bunuh diri oleh selebriti mempengaruhi orang awam untuk menggunakan kaedah yang sama dalam membunuh diri.

Sebagi contoh, berikutan kematian pelakon Lee Eun-ju pada tahun 2005, lebih ramai orang menggunakan kaedah yang sama iaitu menggantungkan diri.

Kajian yang berterusan juga menyarankan bahawa penggunaan Internet yang tinggi dikaitkan dengan kadar bunuh diri.

Antara 1,573 pelajar sekolah menengah, 1.6% daripada mereka menderita ketagihan internet dan 38.0% mempunyai risiko ketagihan internet.

Para pelajar yang mengalami atau berisiko untuk ketagihan terhadap internet mempunyai idea untuk bunuh diri yang lebih tinggi berbanding mereka yang tidak mempunyai ketagihan Internet.

Walau bagaimanapun, sifat penyelarasan kajian menjadikannya sukar untuk menentukan penyebab kepada hubungan ini.


Ini Antara Usaha Kita Memelihara Bahasa Untuk Generasi Hadapan - Projek Rosetta

Mengikut Dewan Bahasa dan Pustaka, perkataan "bahasa"membawa maksud " sistem lambang bunyi suara yang digunakan sbg alat perhubungan dlm sesuatu kelompok manusia utk melahirkan perasaan dan fikiran".

Di Malaysia misalnya, Bahasa Melayu merupakan bahasa kebangsaan. Walau bagaimanapun, terdapat banyak lagi bahasa seperti Tamil, Mandarin, Inggeris dan lain-lain lagi yang bebas di amalkan. Masyarakat orang asli juga mempunyai bahasa mereka sendiri yang sangat unik.

Kemajuan dan perubahan gaya hidup menyaksikan banyak golongan muda mula berhijrah keluar daripada kampung halaman ke kawasan bandar untuk mencari hidup baru. Akibatnya, golongan muda ini semakin kurang berbicara menggunakan bahasa ibunda mereka dan lama-kelamaan penutur sesuatu bahasa itu semakin berkurangan dan berkemungkinan pupus satu masa nanti.

Terdapat ribuan jenis bahasa yang terdapat di seluruh dunia. Walau bagaimanapun, sebahagian besar daripada bahasa yang wujud suatu ketika dahulu sudahpun dianggap pupus apabila tiada lagi manusia menggunakannya. Boleh baca artikel 5 Bahasa Penting Yang Pupus Ditelan Zaman untuk mengetahui antara bahasa-bahasa yang sudahpun diisytiharkan pupus di muka bumi ini.

Lalu, bagaimanakah kita memelihara bahasa-bahasa ini daripada terus pupus? Maka, lahirlah Projek Rosetta, suatu usaha untuk memelihara bahasa-bahasa yang terdapat di muka bumi ini.

Projek Rosetta adalah satu usaha kolaborasi secara global bersama pakar-pakar bahasa dan penutur asli sesuatu bahasa untuk mewujudkan satu salinan atau simpanan kesemua bahasa yang wujud di bumi ini. Buat masa ini, projek ini sudah menyimpan rekod sebanyak kira-kira 1500 bahasa.

Jumlah ini masih dianggap terlalu sedikit berbanding anggaran 7000 jenis bahasa yang ada di dunia dimana hampir separuh daripadanya mempunyai risiko untuk pupus dan lenyap daripada muka bumi dalam masa beberapa ratus tahun lagi.

Kebanyakan bahasa yang diancam kepupusan ini hanya mempunyai ribuan penutur tetapi tidak mempunyai sebarang dokumentasi. Hampir 500 bahasa mempunyai kurang daripada 10 orang penutur dan dijangka akan lenyap selamanya tidak lama lagi.

Projek ini kini diuruskan oleh sebuah organisasi bernama Long Now Foundation.  Projek ini telah mewujudkan arkib bahasa yang luas ini melalui sumber terbuka, proses semakan terbuka yang mirip dengan strategi yang digunakan untuk mencipta kamus Oxford English yang asli.

Sementara itu, nama "Rosetta" ini diambil sempena Batu Rosetta (Rosetta Stone), sebuah batu bersurat yang mengandungi tulis daripada bahasa kuno Mesir dan Greek.

Batu Rosetta asal yang dicipta pada tahun 196 SM mempunyai teks asas yang ditulis dalam 3 skrip berbeza. Dengan menggunakan semula bahasa dan skrip yang disimpan ini, ianya telah banyak membantu para sejarawan menguraikan penulisan hieroglif Mesir kuno seterusnya menyelongkar lebih banyak rahsia mengenai tamadun kuno.

Maka, kesinambungan Batu Rosetta ini diteruskan pula dengan Projek Rosetta ini yang bertujuan untuk mencipta versi moden Batu Rosetta. Buat permulaan, Projek ini akan menyalin semula kesemua teks dan perbendaharaan kata kira-kira 1500 bahasa yang sudah direkodkan.

Bagi tujuan ini, satu pototaip berbentuk cakera padat telah dicipta dan diberi nama "Rosetta Disk". Ianya mempunyai diameter berukuran 3 inci dengan hampir 14,000 muka surat maklumat mikroskopik terukir ke permukaannya. Teks ini bermula pada skala yang boleh dibaca oleh mata dan semakin mengecil sehingga terlalu kecil untuk dibaca.

Untuk membaca tulisan yang kecil ini, kanta pembesar yang mampu membesarkan tulisan sehingga 500 kali perlu digunakan. Sementara itu, satu lagi bahagian lain cakera ini mengandungi data yang sebenarnya dipelihara.

Cakera ini berbentuk bulat diperbuat daripada keluli tahan karat dan diselaputi oleh gelas yang membolehkan pendedahan cakera ke atmosfera tetapi pada masa yang sama melindunginya daripada sebarang calar dan kerosakan. Dengan penjagaan yang minima, cakera ini mampu bertahan ribuan tahun lamanya.

Long Now Foundation, organisasi yang menguruskan projek ini juga telah menghasilkan Rosetta Disk dalam skala yang lebih kecil dan sesuai dijadikan loket tetapi mengandungi maklumat yang sama dengan saiz asalnya. Ianya dihasilkan dalam jumlah yang sangat terhad dan orang ramai yang berminat untuk mendapatnya boleh membuang sumbangan sebanyak $1000 atau lebih kepada organisasi tersebut.